text:
Tann 23 ára gamla Brooke Candy tók alnótina við buldur og brak í 2012, við stoltleika fagna sína "pussy" sum heimsins áttanda vindeyga.
Brooke vaks upp í einum miðalklassaumhvørvi í L.A. Pápi hennara arbeiddi fyri blaðið Hustler (ið er eitt sexmagazine), so pornografi var ein partur av gerandisdegnum.
Brooke gjørdi á fyrsta sinni um seg í sanginum "Genesis", har hon leikar sum dansarinna. Síðani fer hon sjálv at skriva og syngja, og í sanginum "Das Me" traðkar hon alvorliga í karakter, sum ein hálvnakin Lady Gaga'ish-mutant, bert meira sleazy, men tó við estetikk.
Silvur- og gullklæðir, langar ljósareyðar flættur, buffalo skógvar, kilometra langar negl í ælabogans litum. Tað líkist mest av øllum einum orgie av sex og narko, soleiðis vil eg lýsa Brooke Candy.
»All the dudes wiggle your dicks
for Brooke Candy/All the hoes jiggle your tits for Brooke Candy.«


c: text/html

text:
Hvussu er ein sjálvstøðugt vinnurekandi fyri, um viðkomandi gerst arbeiðsleys/ur, skal í barnsburðarfarloyvi ella verður raktur av sjúku? Ferð eftir ferð hevur tað víst seg, at ein sjálvstøðugt vinnurekandi ikki hevur verið var/ur við treytir og møguleikar í mun til hesi viðurskifti, fyrrenn ov seint er.
Mánadagin 27. februar kl. 15.00 – 17.00 skipar Føroya Arbeiðsgevarafelag tí fyri kunningartiltakið í Vinnuhúsinum, har serligt ljós verður varpað á hesi viðurskifti í mun til sjálvstøðug vinnurekandi. Á kunningartiltakinum luttaka umboð fyri Arbeiðsloysisskipanina, Barsilsskipanina og fyri Almannaverkið.
Tiltakið er ætlað sjálvstøðugum vinnurekandi, eigarum og stjórum í privatum fyritøkum í Føroya Arbeiðsgevarafelag ella undirfeløgum tess (Føroya Handverksmeistarafelag, Arbeiðsgevarafelagnum hjá Fíggjarstovnum í Føroyum, Reiðarafelagnum fyri Farmaskip ella Føroya Prentsmiðjufelag).
Tiltakið er bert fyri limir og er ókeypis. Vinarliga boðið tó frá luttøku á industry@industry.fo ella á 309900 áðrenn 24. februar.

robotstxt: allowed

filter: keep


text:
Søk fíggjarligan stuðul til Horizon 2020 umsóknir
Fyri best at gagnnýta avtaluna við ES um luttøku Føroya í Horizon 2020 og fyri at lætta um hjá stovnum og virkjum í sambandi við umsóknararbeiðið, hevur Granskingarnevndin gjørt av at játta pening úr Granskingargrunninum at lata teimum, sum arbeiða ítøkilliga við umsóknum. Endamálið er at minka nakað um fíggjarligu íløgurnar hjá stovnunum.
Stovnur ella virki kann fáa upp til kr. 35.000 endurgoldnar fyri útreiðslur, sum standast av arbeiðinum við einari umsókn. Stuðulin verður játtaður eftir umsókn so leingi játtan er tøk. Stuðul verður latin, tá ið fleiri partar luttaka í umsóknini, men stuðul verður ikki latin til einstaklinga umsókn. Neyvari ásetingar um, hvussu stuðul kann fáast og hvussu hann verður umsitin, eru ásettar í reglugerð, sum kann takast niður her
Tak umsóknarblaðið niður her
Hesin partvísi fíggjarligi stuðulin kemur afturat tí ráðgeving, miðling og vegleiðing, sum NCPararnir geva møguligum umsøkjarum.
Hava fólk spurningar í sambandi við umsóknir, ber til at venda sær til Mariu Húsgarð, NCP samskipara á maria@gransking.fo ella á telefon +298 567802.


text:
Kjakið á Vinndegnum var fyrstu ferð á skránni í 2010. Hetta var so mikið væl eydnað, at eisini á Vinnudegnum 2011 verður kjak á skránni.
Við í orðaskiftinum verða Ingunn Eiriksdóttir, forkvinna í Kappingarráðnum, Johnny í Grótinum, íløgustjóri í BankNordik og Tummas Justinussen, stjóri í Supply Service. Hesi fólk vita, hvat tey tosa um, og tora at tosa um tað, tey vita nakað um. Kjakinum fara tveir av okkara fremstu journalistum, Brynhild Thomsen og Uni Arge, at stýra. Vónandi fyri kjakið at geva bæði vinnulívsfólki, politikarum og vanligum borgarum nakað at hugsa um, og okkara mál er, at kjakið fer at halda fram aftaná at Vinnudagurin 2011 er liðugur.
Melda teg til Vinnudagin 2011 nú.


text:
Tíðin er komin til at vit leggja eina kós fyri Føroyar, har Føroya fólk staðfestir valdið, ríkidømið og vælferðina í hesum landið. Har vit fáa eitt rættvíst og sjálvbjargið samfelag fyri allar borgarar. Hetta loysa vit saman!
Tað er at fegnast um, at løgtingsvalið er í nánd, og føroyingar 1. september fáa høvið at geva politisku skipanini sín dóm.
Farna valskeið hevur verið merkt hava tjóðskaparligum mistreysti, politiskum ruðuleika, vaksandi ójavna, vinnuligari miðsavning og stjórnarskiparligum kósloysi.
Átrokandi neyðugt er at venda gongdini, skapa tjóðskaparliga savning og seta út í kortið eina felags kós fyri Føroya fólk.
Tjóðveldi fer til val at gera Føroyar sosialt rættvísari, vinnuliga fjølbroyttari, útbúgvingarliga framfýsnari, búskaparliga sjálvbjargnar og politiskt sjálvstøðugar.
Á løgtingsvalinum 1. september fara vit undir hesa tjóðarbygging fyri øll, høg sum lág, ung sum eldri og fólk á bygd og í bý.
Løtan er lagalig at savnast, og savningin verður byrjanin til einar betri, rættvísari og sterkari Føroyar. Hetta loysa vit saman!


text:
Anti-Doping Danmark vitjar
Í døgunum 14.-16. februar 2018 fær ÍSF vitjan av Anti-Doping Danmark. Í fylginum verða Micheal Ask, stjóri í Antidoping Danmark, Jesper Frigast Larsen, Annemarie Haar Kristensen og Thomas Kamm Ringsted.
Mikudagin 14. februar verður skipað fyri einum námsskeiði fyri ser- og menningarsambondini í ÍSF. Evni sum skyldur og miðling, umframt strategi í mun til anti-doping eru á breddanum.
Hósdagin verður fundur við Fótbóltssambandið um match-fixing í mun til m.a. altjóða reglur og útbúgvingarverkætlanir. Eisini verður tosað við politisku myndugleikarnir um m.a. dopingeftirlit uttanfyri ÍSF, sum t.d. á fitness-støðum.
Tey fimm dopingeftirlitsfólkini í Føroyum fáa eisini undirvísing og skulu til eina lítla próvtøku.
Hóskvøldið kl 19.00-20.30 er almennur fyrilestur um doping og match-fixing í Smæruni, sum er í Havn
• Jesper Frigast Larsen frá Antidoping Danmark og Virgar Hvidbro, aðalskrivari í FSF, fara fyrst at umrøða, hvat matchfixing er og hvat FSF ger fyri at fyribyrgja matchfixing í Føroyum.
• Magni Mohr, granskari, fer at hugleiða um doping og heilsu.
• Hjalti Gunnarstein, landsapotekari, fer at tosa um ólóglig evnið, sum verða flutt inn í landið.
• Annemarie Haar Kristensen fyri Antidoping Danmark fer at tosa um doping og ítrótt.
• Umboð úr Tvørmegi fer at kunna um týdningin at hava eitt reint dopingumhvørvi innnan fitnesumhvørvi.
• Jarvin Feilberg Hansen frá Antidoping í Føroyum fer at tosa um dopingarbeiði í Føroyum.
Fríggjadagin verða innanhýsis fundir og fer ferðalagið til Danmarkar aftur fríggjadagin.


text:
Lestrarráðið á deildini fyri Heilsu- og Sjúkrarøktarvísindi
Í ráðnum sita:
- Durita Gunnvør Joensen, námslektari, forkvinna, duritaj(at)setur.fo, tlf.: 29 22 56
- Karin Elisa Durhuus, lesandi, næstforkvinna, karinedjurhuus(at)gmail.com, tlf.: 26 64 32
- Annemi Joensen, námslektari, útbúgvingarleiðari, annemij(at)setur.fo, tlf.: 29 22 63
- May-Britt Skoradal, námslektari, varðadekanur, maybritts(at)setur.fo, tlf.: 29 22 53
- Marin Strøm, lektari og útbúgvingarleiðari á M.sc í fólkaheilsu, marins(at)setur.fo, tlf.: 29 22 72
- Daniella Joensen, lesandi, daniellajoensen_(at)hotmail.com, tlf.: 50 94 48
- Jórun Maria Dalbø, lesandi, jorunmariadalbo(at)gmail.com, tlf.: 25 14 46
- Amanda Jacobsen, lesandi, amanda.jac17(at)student.setur.fo, tlf.: +45 31 66 35 37
- Liljan Witt, skrivstovukvinna (fastur skrivari), liljanw(at)setur.fo, tlf.: 29 22 52
Umboð fyri vísindastarvsfólk sita trý ár í senn, umboð fyri lesandi sita eitt ár í senn.
Uppgávan hjá lestrarráðnum
Yvirskipaða uppgávan hjá lestrarráðnum er at hava eftirlit við, at útbúgving og undirvísing verða støðugt ment.
Lestrarráðið hevur tí m.a. til uppgávu at:
- Virka fyri, at endamálið um granskingargrundaða útbúgving á altjóða stigi verður rokkið.
- Góðkenna útbúgvingarprofilar og námsskipanir
- Viðgera eftirmeting av undirvísing og útbúgvingum og gera tilmæli til útbúgvingarleiðara um korrigerandi átøk.
- Góðkenna umsóknir um góðskrivingar og tryggja, at tær verða viðgjørdar á rættan hátt.
- Virka fyri, at samvirkandi fyrimunir millum útbúgvingar verða gagnnýttir.
Tak niður viðtøkurnar fyri Lestrarráðið á SFD HER:
Komandi lestrarráðsfundir
Komandi fundir eru :
- 10. januar 2018
- 21. mars 2018
- 16. maj 2018.
Fundarfrásagnir frá lestrarráðnum
Lestrarráðið á SFD hevur vanliga 6 fundir hvørt lestrarár.
2017
- Fundarfrásøgn 151117
- Fundarfrásøgn 200917
- Fundarfrásøgn 310517
- Fundarfrásøgn 190417
- Fundarfrásøgn 080217
2016


text:
Nilá
Nilá er longsta á í heiminum og rennur úr Viktoriuvatni í Kenja og norður ígjøgnum Sahara og út í Miðjarðarhav. Hon rennur ígjøgnum Etiopia, Sudan og Egyptaland. Úr ánni fæst drekkivatn, vatn á akurlendið og fiskur. Nilá hevur verið og er ein ógvuliga týdningarmikil flutningsleið í Egyptalandi og Sudan. Harumframt ger vatnið í Nilá, at tað ber til at velta jørðina í tí turra oyðimarkarveðurlagnum. Áin er eisini væl umtókt ímillum ferðafólk. Tey sigla niðan eftir ánni í ferðamannaskipum ella seglbátum, nevndir felucca, at síggja mongu fornminnini í Egyptaland. Ein tann longsta og størsta áin í verðini er Niláin.[1] Norðasti (niðasti) partur av Nilánni rennur gjøgnum oyðimarkarøki, sum er millum tey fjølbygdastu í heiminum. Har reka tey ógvuliga nærtøknan landbúnað. Tað ber til, tí at Niláin hevur við sær føðsluríka móru úr fjøllunum í Uganda og Etiopia, og hendan móran hevur sum frá er liðið gjørt lendið í Egyptalandi væl egnað til akrar og veltur. Men síðan Assuanbyrgingin varð bygd, førir Niláin ikki longur líka nógva móru við sær. Nú taða tey í staðin akrar og veltur við handilstøðum. Um 99 % av fólkinum í Egyptalandi býr í Nildali og á Niloyrunum. Áin er lívæðrin í landinum og veitir landbúnaðinum, ídnaðinum og bústøðunum vatn. Tá ið Aswanbyrgingin varð bygd um Nilá, varð ovurstórt lendi sett undir vatn. Enn er tað størsta byrgda vatn í heiminum og verður kallað Nassarvatn eftir forsetanum tá, Gamal Abdel Nasser.


text:
Leygardagin 11. mars fór Kartin Høgnesen úr Leirvík til Ísrael. Hann verður volontørur hjá Ísraelsmissiónini í tríggjar mánaðir.
Kartin hevur fleiri ferðir áður verið í Ísrael. Hann hevur verið við teimum flestu Ísraelstoymunum hjá Ísraelsmissiónini, ið hava virkað í Ísrael síðani 2006. So tað er als ikki nakað fremmant, hann er farin til.
Sum volontørur skal hann virka í eini kirkju í Norðurísrael. Har er bæði barna-, og ungdómsarbeiði, og nógv verður eisini gjørt við hjálpararbeiði bæði millum rúsmisnýtarar, flóttarfólk og onnur.
Ísraelsmissióni stuðlar Kartin fíggjarliga og í forbøn.
Sunnukvøldið, áðrenn Kartin fór avstað, varð biðið fyri honum í missiónshúsinum í Leirvík. Frants Jensen, formaður í Ísraelsmissiónini, og Árni Jacobsen, formaður í stýrinum fyri missiónshúsið í Leirvík, lósu tvey skriftstøð og bóðu fyri honum.
Á ungdómsmøtinum í Leirvík varð eisni biðið fyri honum, og øll tey 50, ið vóru har, vóru við til at biðja fyri honum.
Kartin verður tríggjar mánaðir í Ísrael. Síðani verður hann umleið ein mánaða heima og fer so aftur til Ísrael sum ein av leiðarunum á Ísraelstoyminum 2017.
Ísraelsmissióni heitir á vinirnar um at biðja fyri Kartin, og vil onkur stuðla, eru tey vælkomin at lata Ísraelsmissiónin eina gávu.


text:
Lærings- og inspirationsnetværk for aktive ildsjæle
Á heysti 2010 byrjaði verkætlanin Lærings- og inspirationsnetværk for aktive ildsjæle i 4 nordiske
lokalsamfund i udkantsområder, sum er ein verkætlan, ið er fíggjað av Nordisk Ministerråd.
Við í verkætlanini eru fýra útjaðarasamfeløg í Norðurlondum: Vágur í Føroyum, Ísafjørðurin í Íslandi,
Gloppen í Norra og Janderup í Danmark.
Verkætlanarleiðari er Karen Vestergaard-Poulsen, sum er stjóri á Det Danske Europa Institut A/S. Tey fýra
útjaðarasamfeløgini eru annars umboðaði soleiðis:
Janderup, Danmark: Hans Christian Jensen, Formand for Lokalrådet.
Gloppen Kommune, Sandane, Norra: Olav Fure, oppvekstsjef Gloppen Kommune.
Vágur, Føroyar: Dennis Holm, leiðari á Granskningardepilin fyri Samfamfelagsmenning.
Ísafjørður, Ísland: Margrét Geirsdóttir, Forstödumadur Skola- og Fjölskylduskrifstofu.
Endamál við verkætlanini
Endamálið við verkætlanini Lærings- og inspirationsnetværk for aktive ildsjæle i 4 nordiske lokalsamfund i
udkantsområder er í fyrsta umfari:
· at fáa skapt eitt læringsnetverk
· at styrkja um førleikarnar hjá eldsálum
· at kunna um nýggj læringsamboð
· at kunna um loysnings-modellir hjá hvørjum øðrum
· at økja um kunnleikan til norðurlendskt mál og -mentan og norðurlendskan samleika
Harnæst er endamálið
· at skapa eitt felags virtuelt rúm
· at kunna og læra um netverk
· at skapa rúm fyri útveksling av royndum
· at skapa góðsku og nýskapan viðvíkjandi læring
· at betra um eginleikarnar við KT sum samskiftisamboði
· at geva íblástur til ”aktive citizenship” / at íbúgvar verða virknir
· at gera vart við mentunarligar ymiskleikar
Tann fyrsti fundurin var í Janderup í vestur Jútlandi í Danmark í døgunum 3. til 7. oktober 2010. Síðani hava
verið fundir í Vági í mai 2011, í Ísafjørðinum í august 2011 og í Gloppen í oktober 2011. Seinasti fundur í
verkætlanini verður í Janderup í Danmark á sumri 2012.
Verkætlanin hevur egna heimasíðu: www.aktinord.dk har tú kann lesa meiri um verkætlanina, umframt at
tað á heimasíðuni eru myndir frá teimum fýra bygdasamfeløgunum, sum eru við í verkætlanini.
Útgávur í samband við verkætlanina
Arbeiðsrit 28, 2011: : Nógv at læra úr Norra – ferðafrásøgn frá vitjan við Gloppenfjørðin
Dennis Holm, samfelagsfrøðingur, Granskingardepilin fyri Samfelagsmenning.
Verkætlanartíðarskeið: 2010-2012


text:
Helle Thorning-Schmidt
Helle Thorning-Schmidt (fødd 14. desember 1966 í Rødovre) er ein danskur politikari, ið var forsætisráðharri í Danmark frá 3. oktober 2011 til 28. juni 2015.
Helle Thorning-Schmidt er útbúgvin cand.scient.pol. og MA í evropeiskum studium. Hon varð fyrstu ferð vald í Fólkatingið í 2005. Hon var forkvinna fyri Sosialdemokratarnar frá 2005 til 28. juni 2015.
Politiska lívsleið hennara byrjaði í 1999, tá hon gjørdist limur í Evropaparlamentinum, har hon sat til 2004. Hun varð uppstillað til Fólkatingið í Østerbrokredsen í 2003 og er síðani vald á valunum í 2005 (4 591 persónligar atkvøður), 2007 (49 926 persónligar atkvøður) og 2011 (33 564 persónligar atkvøður).
Keldur[rætta | rætta wikitekst]


text:
Staðarnøvn á Kunoynni
Andrass og Jákup Jacobsen eru farnir undir at savna inn staðarnøvn á Kunnoynni. Arbeiðið er í samstarv við sp/f "Munin" og Kunoyar Kommunu, og verður gjørt talgilt.
Við at nýta slóðina niðanfyri ber tll at fara inn á kortið yvir Kunoynna, har man við músaknøttinum kann finna staðarnøvnini, sum longu eru løgd inn. Til ber eisini hjá brúkarum at "klikka" á eitt stað á kortinum, og leggja navnið á staðnum inn. Knýtir eina søgu ella ein søgn sær til staðið, er tað áhugavert at fáa hetta við. Andrass/Jákup góðkenna síðani nýggju upplýsingarnar, sum síðani verða skrásettir á kortið.
Eru spurningar til brúk av skipanini, ella ein ynskir at geva upplýsingar annars, verður viðkomandi biðin at ringja til Jákup á tlf.nr. 286787.
Vit vóna at fólk, eisini búsitandi uttanfyri kommununa, taka væl ímóti áhugaverda tiltakinum, og koma at hjálpa til við at fáa upplýsingar, so hesi ikki fara fyri bakka.
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text: Her er námsskipanin til serbreytir í miðnámsskúlunum saman við frymli til einstaklingslæriætlan og skjølum um mannagongd og vegleiðing í hesum sambandi. Námsskipanin til serbreytir í miðnámi er skipað eftir sama leisti sum námsætlanirnar í miðnámsskúlunum, tó at hon víkir frá, við ikki at hava ítøkiliga nevndar lærugreinar, men lýsir kjarnaøki og ískoytisøki sum høvuðsbul í útbúgvingini. Harumframt lýsir hon samleika, endamál, innihald, tímatal, førleikamál, eftirmeting og próvtøku, og hvussu undirvísingini verður skipað.


text:
Heri Simonsen 13.02.2018 (21:15)
Samanumtøka: Mjølnir-KÍF 0-3 (Rás2)
KÍF liggur nú á øðrum FM-finaluplássinum í meistaradeildini í flogbólti hjá kvinnum.
Tað gjørdist greitt í kvøld, tá kollafjarðakvinnur vunnu ein tryggan 3-0 sigur á Mjølnir í Badmintonhøllini norðuri í Klaksvík.
Í fyrsta settinum leikaði rættiliga javnt á, og endan var, at KÍF vann 25-22. Í øðrum og triðja setti var eingin ivi. Fyrst vann KÍF annað sett 25-14, og síðani triðja sett 25-16.
Fleyr er oddalið við 24 stigum. KÍF og Mjølnir hava 14 stig hvør, men KÍF hevur betri settmun, og hevur enntá spælt ein dyst færri.
TRÝST á PÍLIN undir MYNDINI, og hoyr frá Rás2:
1) Hoyr frásøgumannin hjá Rás2, Óla G. Samuelsen siga frá teimum avgerandi bóltunum í teimum trimum settunum. Thorvald Danielsen var viðmerkjari til dystarfrásøgnina.
2) Hoyr Thorvald Danielsen taka samanum dystin.
Thorvald Danielsen staðfestir, at avrikið hjá heimaliðnum var langt undir miðal, men samstundis slær hann fast, at avrikið hjá KÍF var gott, ikki minst servutrýstið hjá KÍF gav heimaliðnum stórar trupuleikar.
Samrøðan Óli G. Samuelsen gjørdi við Óluvu Mohr hjá KÍF hoyrist HER
Samrøðan Óli G. Samuelsen gjørdi við Elisabeth Purkhús hjá Mjølnir hoyrist HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kunngerð um avgjøld á cider er nú broytt soleiðis, at kostnaðurin er væl lægri enn áður
Seinastu tíðina hevur Taks arbeitt við at fáa avgjøldini á Cider sett niður, soleiðis at cider og øl verða tollað eins. Hetta arbeiðið er nú komið á mál, og hevur broytingin við sær, at avgjøldini á cider eru lækkað munandi.
Rúsdrekkasølan hevur í sama viðfangi gjørt av, at nýta sama útrokningarleist, við prísáseting av cider, sum á øli. Hetta orsaka av, at styrkin á cider er lutfalsliga lá í mun til vín, og liggur á umleið sama støði sum øl.
Cider fer tí, frá í dag at roknað, at hava áleið sama prísstøði sum øl.


text:
Sunday, May 19, 2013
Kroppsvika 7
Hesa vikuna er kroppurin Gud á listablogginum. Tað er hann jú í øllum øðrum miðlum og ikki bara hesa vikuna,har er hann allatíðina, hvønn dag eru greinar, útvarps- og sjónvarpssendingar, sum snúgva seg um hvussu vit fáa ein vakrari kropp og ikki minst ein kropp, sum heldur til æviga tíð, so at vit øll somul kunnu gerast heiladeyðar vakurleikadrottningar og kongar.
Men sjálvt um miðsavnanin um kropp framum ond kann ørkymla við støðugu ræðsluni fyri kropsins forfalli, sum vit nú deila í gerandisdegnum, so hava vit á Listablogginum einki í móti kroppinum. Í grundini halda vit, at hann er sera praktiskur og at nógv spennandi list er komin burtur úr kroppinum. Listin, sum vit fara at deila við tykkum hesa vikuna, snýr seg um kroppin. M.a. verður ein grein um tekningarnar hjá Bárði Oskarsson, har kroppurin er í fokus og so hava vit nakrar myndarøðir og nakrar yrkingar á skránni, sum á ymsan hátt viðgera kroppin sum evni antin tað er tann eksistentielli, tann deyði, tann dansandi, tann erotiski ella tann speiski kroppurin.
Posted by Listin at 7:29 AM


text:
Mánadagin, 2. hvítusunnudag verður forvitnislig framsyning í Stóra Pakkhúsi frá kl 15.00 (ella tá grindabátarnir eru komnir aftur úr Porkeri).
Fjarlestrardepilin forkunnuga vitjan úr Svøríki
Fjarlestrardepilin í Vági hevði í dag forkunnuga vitjan úr Svøríki, tá fimm rektarar á svenskum fólkaháskúlum vitjaðu í Vági at kunna seg um Fjarlestrardepilin.
Nýggi barnagarðurin tikin í nýtslu
Í morgun varð nýggi barnagarðurin í Vági, Dagstovnurin Eikilund, tikin í nýtslu. Og við hesum er eitt meiri enn 20 ára gamalt ynski hjá borgarum í Vágs kommunu uppfylt.
Næstan klárt í barnagarðinum
Seinastu vikurnar hevur verið arbeitt av fullari orku við at gera barnagarðin kláran til stóra dagin.
Les meiri
Nú 27 útbúgvingar á Fjarlestrardeplinum
Nú eru 27 útbúgvingar á Fjarlestrardeplinum.


text:
Vinnufundur á Tekniska Skúla
Vinnulívsráðið í Klaksvík skipar fyri netverksfundum fyri sínum limum nakrar ferðir um árið. Í dag verða altjóða búskaparútlitini viðgjørd eins og støðan í byggivinnuni
Vinnulívsráðið hevur boðið til vinnufund í Tekniska Skúla í Klaksvík har BankNordik verður vertur.
Stjórarnir og leiðslufólk í ymsu fyritøkunum í Klaksvík og Norðoyggjum eru savnaði á Tekniska Skúla í morgun.
Byrjað varð við morgunmati. Hjalti Mohr Jacobsen, íløgurráðgevi hjá BankNordik greiddi frá altjóða búskaparútlitunum. Marius Thomassen, ráðgevi í Vinnuhúsinum greinaði støðuna í byggivinnuni.
Árni Ellefsen, forstjóri í BankNordik fer harumframt at umrøða virksemið hjá samtakinum.
Norðlýsið fer at gera samrøður við ymisk vinnulívsfólk.


text:
Rentuyvirlit
Sparikassin bjóðar eisini E-kann og 1'arin, ið eru opin fyri innskotum ávís tíðarskeið. Les meira her.
*Talan er um støkkrentu, tvs. saldan verður rentað stigvíst.
Trotarenta er p.t. 18,00 % p.a.
Galdandi frá 22. mai 2018.
Ábyrgdarpeningur
**Ábyrgdarpeningur er váðafúsur peningur, ið ikki er fevndur av Innskjótaratrygdargrunninum. Sambært viðtøkum sparikassans hevur sparikassin rætt til, men ikki skyldu, at renta inngoldna ábyrgdarpeningin. Víst verður til viðtøkur og rentupolitikk fyri ábyrgdarpening á heimasíðuni.
Rentan er skiftandi
Útlán - privatkundar
Rentan er skiftandi.
Trotarenta er p.t. 18,00 % p.a.
Fyritreytir:
1) Bústaðarlán á kr. 1. mió. sum annuitetslán við afturgjalding yvir 20 ár. Ognarveðbræv á kr. 1,2 mió. verður tinglýst í ognini. 75 % av virðinum verður rentað við lægsta rentustigi, tó í mesta lagi 1,2 mió. kr.
2) Billán á kr. 200.000, ið verður afturgoldið yvir 7 ár sum annuitetslán. Ognarveðbræv á kr. 240.000 verður tinglýst í bilinum.
3) Kassakredittur á kr. 50.000, ið verður veittur sum standandi lán uttan trygd í 5 ár. Provisjón á 1 % av mest loyvdu nýtslu er íroknað ÁÚP.
4) Nýtslulán á kr. 40.000 sum annuitetslán við afturgjalding yvir 5 ár. Veitt uttan trygd.
5) Orkulán á kr. 300.000 sum annuitetslán við afturgjalding yvir 20 ár. Ognarveðbræv á kr. 350.000 verður tinglýst í ognini.
Galdandi frá 7. juni 2017


text:
Ari av Rana
16.05.2018 - 16:32
Ítróttur > Ítróttur > Fótbóltur
Í kvøld verður Europa League finalan í fótbólti spæld. Europa League verður ofta kalla tann lítla evropeiska steypakappingin, og hóast hon ofta ikki er eins spennandi sum tann “stóra” evropeiska steypakappingin, Champions League, so hava óvanlig nógv góð feløg verið við í kappingini ár.
Millum tey mongu liðini kunnu nevnast Arsenal, Napoli, Borussia Dortmund, AC Milan, Lyon og Villarreal. Eingin av hesum liðunum megnaðu tó at spæla seg í finaluna.
Liðini, sum fara í eldin í kvøld eru Marseille úr Fraklandi og Atletico Madrid úr Spania. Hóast Marseille kanska ikki hevur havt mest torføra vegin til finaluna, er tað eitt megnar avrik at verða við í kvøld. Atletico Madrid, sum byrjaðu kappingarárið í Champions League, men komu í Europa League eftir at hava enda nummar 3 í sínum bólki, hevur verið mett at verða ein av favorittunum allan vegin.
Atletico Madrid eru mettir at verða favorittar at vinna finaluna, men Marseille hevur meiri at spæla fyri í kvøld. Sigrandi liðið fær ikki bert steypið, men vinnur eisini luttøku í Champions League komandi kappingarár. Atletico hevur longu spælt seg í Champions League, meðan Marseille skal yvirhála tvey lið á síðsta leikdegi fyri at tryggja sær luttøku í heimsins fremstu fótbóltskapping.
Finalan verður spæld kl. 19:45.


text:
- 16 mars 2007
Eins og brimgangurin hevur stórkavin herjað við jøvnum millumbilum upp gjøgnum tíðirnar, men óivað eru tey flestu samd í tí, at veðurlagsbroytingarnar eru atvoldin til, at stórkavin er nógv rárari gestur nú enn fyrr.
Stórkavin 1947
Stórkavin í 1947 hevur fingið so nógva umrøðu millum manna, at tey, ið nú teljast upp í tað eldra ættarliðið, kenna ta umrøðuna. Tann kavin legðist í januar í 1947 og varð liggjandi til seinast í apríl mánaði. Hetta árið gjørdist tískil eitt satt fellisár til seyð um allar oyggjarnar.
Fleiri stórkavar hava verið síðani 1947, men eingin hevur ligið á leið so leingi sum tann kavin.
Stórkavin í 1962
Um stórkavan hetta árið greiðir heimildarmaður – føddur 1920 – m.a. soleiðs frá:
Tað var 27. mars 1962, at masturin á Loranstøðini á Eiði fór av ódnarveðri. Eg kom upp um morgunin, eg havi ikki sæð húsini so ljót nakrantíð - tey vóru so tilforklakað. Tað ringasta var tað, at kavarokið kom so knappliga. Tað hevði verið hampuligt veður um kvøldið, so seyðurin hevði bara lagt seg og var ikki farin til bólini. Av tí sama doyði nógvur seyður í tí kavanum.Ringasta fellið, sum nakar veit um í Líðini, var hetta árið. Kavin legðist, sum áður nevnt, seinast í mars, men ikki slapst heim í Líð fyrr enn um hálvan apríl. Tað var eingin stuttleiki at koma aftur í hagan. Allastaðni lá deyðseyður, og bólini vóru eisini full av deyðum seyði. Tá ið alt var uppgjørt, vísti tað seg, at tað doyðu umleið 120 seyðir í hesum kavanum. Hetta var 2/3 av allari skipanini.
Stórkavin 1979
Fyri ársskiftið 1979 legðist nógvur kavi. Hesin kavin lá langt út á várið, og 20. mai kom so aftur stórkavi, og nógv lomb doyðu. Longu tann 5. januar í 1979 varð kenningin tikin heim av Ambadali – og út á várið mátti partur av felaseyðinum eisini takast inn (bæði á Norð - og Suðurhelvtini).
Stórkavin 1998
Tann 08. mars 1998 kom knappligur stórkavi, men hann lá ikki so leingi.
Fleiri myndir: myndasavn - Stórkavin 08.03.98.


text:
Set saman títt hald, so tað passar til tín tørv.
Um tú ynskir eitt hald til familjuna, so velur tú bara hvussu nógvir familjulimir skulu leggjast afturat grundhaldinum. Tú kanst hava upp til 6 limir/brúkara knýttar at haldinum:
Familjulimur 1 kostar + 115 kr/mðr
Familjulimur 2 kostar + 45 kr/mðr
Familjulimur 3 kostar +15 kr/mðr
Familjulimur 4 kostar +15 kr/mðr
Familjulimur 5 kostar +15 kr/mðr
Um tú hevur fartelefonhald hjá Hey ella øðrum veitara, so er lætt og ómakaleyst at skifta og fáa fyrimunirnar við nýggja haldinum. Tað gert tú við at vitja okkara nýggju sjálvgreiðslu, upprætta ein brúkara og fylgja vegleiðingunum víðari.
Nýggju Hey haldini gera tað púra ekkaleyst at brúka fartelefonina, tí tú fært ongar óvæntaðar eykarokningar. Goldið verður forút fyri hvønn mánað, og ynskir tú at brúka meira enn íroknaðu nýtsluna, mást tú fylla meira pening á inni á sjálvgreiðsluni.
Nú ber til at avgreiða øll tíni viðurskifti á netinum. Við nýggju sjálvgreiðsluni hevur tú altíð møguleika at broyta títt hald, leggja fleiri familjulimir afturat, bjóða vinum við (og vinna tær ókeypis GB) ella fáa eitt yvirlit yvir tína nýtslu.
Fyri at gera tað einfalt, hava vit deilt heimin í tveir bólkar. Og hevur tú Hey Útlond eykapakkan til títt hald, kanst tú brúka tína fartelefon frítt tvørtur um landamørk í heili 53 londum kring knøttin fyri fastan mánaðarprís.Sí uttanlandsprísir


text:
Vit selja bæði til virkir, stovnar og privat. Tú ert vælkomin inn á gólvið hjá okkum í Stoffalág 44 í Havn ella tú kanst eisini ringja á telefon 322676. Vit eru at hitta hvønn gerandisdag millum kl. 8 og 17.
Úrval okkara umfatar t.d.:
· Sápuúrdráttir
· Pappírsrullur
· Vesipappír og køksrullur
· Desinfektión
· Vaskivognar
· Vaskiamboð
· Vaskipulvur
· Handsápa
· Fipurklútar og svampar
· TASKI gólvvaskimaskinur
· Skúri- og poleringsmaskinur
· Dustsúgvarar
· Moppu/dveylusett
· Sitrón uppvaskievni
· Vaskievni (ymisk sløg)
· Úrspenningsevni (uppvaskimaskinur)
· Handturkarar
· Uttandura øskubikur
· Ruskspannir og íløt
· Plastsekkir
· Pusliborð
· Gólvið-er-hált skelti
Her niðanfyri kanst tú senda okkum teldupost, fyrispurning ella bíleggja:
Tú kanst eisini senda okkum ein teldupost her:
Vit veita til:
· sjúkrahús
· røktarheim
· barnagarðar
· vøggustovur
· skúlar
· virkir
· skip
· ítróttahallir
· hotell
· húsarhald
· kaffistovur
· bókasøvn
· fiskavirki
· dansistøð
· brennistøðir
· bilasølur
· handlar
· eldrasambýli
· reingerðarvirki
Katrin Classic toilet 400
Hvítt endurnýtslupappír, 2-lags. Vekt á rullu: 160 gram. 50 metrar á hvørjari rullu. 400 ørk á rullu. Stødd á arki: 9,8x12cm. 30 rullur í sekki.
Rullurnar eru drúgvar – tær eru vælegnaðar bæði til virkir, stovnar og eisini í vanligum húsarhaldi.
Reingerða heima við hús, á stovni ella virki? Vit hava 20 ára servitan innan reingerð ! Ring 322676 ella vitja okkum í Stoffalág 44 !
Skalt tú reingerða tún, garð ella flísar ?
So hví ikki brúka umhvørvisvinaligt gróðurreins uttan klor...?
Vit selja sproytur v/pumpu til gróðurreins. At brúka í t.d. túni ella til flísar. Vit hava eisini umhvørvisvinaligt gróðurreins uttan klor. Upploysir gróður, vøkstur av ymsum slag og skitt á flísum, betongi, træi o.ø. Vit hava alt hetta á goymslu, so kom inn á gólvið og ger eitt gott keyp. Tú kanst eisini ringja til okkum á tel 322676 fyri at fáa meira at vita.
Skal tín gamla/núverandi gólvvaskimaskina skiftast ella hugsar tú um at keypa eina nýggja? Vit hava stórt úrval av gólvvaskimaskinum – líka frá lítlum og brúkaravinaligum maskinum – heilt upp í stórar feiði- og gólvvaskimaskinur. Vit hava eisini nógvar dygargóðar dustsúgvarar, nógv nýggj snið! Ring 322676 ella støkk inn á gólvið.
A H Jensen, Stoffalág 44, 100 Tórshavn · tel 322676 ella 212676, fax 318101, teldupostur:


text:
DANNY & THE VEETOS - Sunnukvøld Í Mai Chords [Intro] Hm G D A/C# (x2) [Verse 1] Hm G D Tú møtti mær uttanfyri hjá tær A/C# Hm Tað var eitt sunnukvøld í mai G D A/C# Tað var sum um eg hevði kent teg altíð Hm G D/F# A Brádliga bert eg og tú í heiminum Hm G D A/C# Tú og eg í ævir (HEY!) [Chorus] Hm G D Hvar enn eg so fari, tú fylgir við D A/C# Ja, tú fylgir við (x2) [Verse 2] Hm G D A/C# Hm Minnist tú næturnar undir stjørnunum G D A/C# Glitraðu eins og tú Hm G D/F# Vit høvdu onga tíð til svøvn A Tá hjørtu vóru tøtt Hm G D/F# A Tú og eg í ævir [Verse 3] Hm G D A/C# Hm Tú ert farin frá mær langa leið avstað G D A/C# Men tú fert altíð at vera djúpt í mær Hm G D/F# Hóast fjarstøðuna A Hm Føli eg teg nær G D/F# A Tú og eg í ævir [Chorus] Hm G D A/C# (x2) Woo oh oh oh... [Outro] Hm G D Tú møtti mær uttanfyri hjá tær A/C# Hm Tað var eitt sunnukvøld í mai G D A/C# Tað var sum um eg hevði kent teg
DANNY & THE VEETOS - Sunnukvøld Í Mai Chords
Posted by admin
Labels: DANNY & THE VEETOS


text:
Skúlabókasavnið Varðin
Varðin er altíð opin í skúlatíð, og bókavørður er tøkur ein part av degnum. Næmingar avgreiða sjálvir síni lán og lata bøkurnar inn á hillina frammanfyri varðan við inngongdina.
Endamálið við Varðanum er :
· at menna forvitni og eggja næmingunum at lesa og læra
· at gera tað lætt fyri næmingarnar at finna tilfar
· at stuðla teimum í at njóta eina góða bók.
Harumframt hava vit nýtt og gott tilfar til lærarar, sum ynskja hugskot til undirvísing og annars eru áhugaðir í námsfrøðiligum lestri.
Á skúlabókasavninum eru :
· Myndabøkur á føroyskum og donskum
· Lættlisnar bøkur á føroyskum, donskum og enskum
· Fagrar bókmentir á føroyskum og donskum
· Yrkisbókmentir á føroyskum og donskum
· Eitt sindur av enskum og týskum bókum
· Tíðarrit á føroyskum og donskum
· Læraraleiðbeiningar og annað námsfrøðiligt tilfar
· Fløgur og ljóðbond
Næmingar og starvsfólk í Skúlanum á Argjahamri eru skrásett í bókasavnsskipanini, so ikki er neyðugt við lánarakorti
Lánitíðin er ein mánaður.


text:
Trygd á sjónum
Trygdarmiðstøðin
Tað er eitt sera positivt umhvørvi, ið møtir tær, tá
ið tú kemur á Trygdarmiðstøðina. Tað ræður ein góður andi og ein jaligur
hugburður. Hetta sæst eisini aftur í undirvísingini, sum eyðvitað árini
framyvir fer at eyðkenna lívið umborð á føroyskum skipum. Í undirvísingini
verður dentur lagdur á at hava eitt gott og positivt umhvørvi umborð, har allir taka sær hvør av øðrum. Karmarnir á Trygdarmiðstøðini eru sera góðir, tey húsast
saman við Sjónám, sum er navnið á samanlagda stovninum, sum liggur úti á
Bumshamri í Klaksvík. Trygdarmiðstøðin varð
sett á stovn í 1999 sum stovnur undir Fiskimálaráðnum, men er í dag
partur av samanlagda stovninum Sjónám, sum er undir Mentamálaráðnum. Hann varð
ISO góðkendur í 2008.
Altjóða krøv
Tað er við støði í altjóða krøvum, at trygdarskeið
verða hildin og eru kravd fyri tey, ið ætla sær á sjógvin. Her heima røkkur
hetta virksemi heilt aftur til 1980, tá ið sjóvinnuskúlarnir byrjaðu at
undirvísa í trygd á sjónum. Í 1995 varð STCW sáttmálin dagførdur, og í 1997 kom
so løgtingslógin í gildi, sum setti krav um, at øll, ið mynstra við føroyskum
skipum, skulu hava verið á góðkendum trygdarskeiði fyri sjófólk. Trygdarskeiðið
er áteknað við støði í Manila sáttmálanum frá 2010, sum eisini er STCW
konventiónin – The Standards of Training, Certification & Watchkeeping.
Fólkaheilsuráðið
Fólkaheilsuráðið
hevur sína endamálsorðing, sum er at styrkja tiltøk fyri heilsufremjing,
sjúku- og vanlukkufyribyrging, bæði í almanna- og heilsuverkinum. Hetta má
sigast at falla væl í tráð við endamálsorðingina hjá Sjónám í sambandi við
trygd á sjónum, sum millum annað tosar um: “at
gera sjófólk betri før fyri at fyribyrgja at vanlukkur henda”. Her eru stór
frambrot hend seinastu tríati árini, og tað er at fegnast yvir.
Eitt av
feskastu dømunum um góðan sjómansskap og dyggari trygd á sjónum var, tá ið
manningin á Kamaro var í havsneyð og varð bjargað við Bjarnoynna, hetta var
seinast í oktober mánaði. Øll manningin 14 mans varð bjargað. Gott at síggja at
bjargingarútgerð og handfaring av henni virkar. Her vísti tað seg, at menn vistu, hvussu yvirlivilsisdraktirnar skuldu handfarast, og so kom eisini tað til
sjóndar, umsorganin fyri hvør øðrum, har teir fingu hjálp hvør frá øðrum - teir, sum høvdu hana fyri
neyðini. Hetta er ein sólskinssøga, og alt spældi væl av, hóast hetta, kundi tú hugsað
tær, at sjálv venjingin umborð á skipunum var meiri miðvís.
Fólkaskúlin
Umleið 2008, tá eg fyri Føroya Reiðarafelag sat í
samstarvsráðnum fyri trygd á sjónum, kom ynski fram um, at menn eldri enn 60 ár
skuldu sleppa undan at venda gummibátinum, sum er ein av venjingunum á
trygdarskeiðum. Tað er eitt krav, at tann ið fær prógv um trygdarskeið, skal
venda einum 16 mans gummibáti. Eg skilti á lagnum, at hetta ongantíð er ført út
í lívið – og gott tað sama, tí tað er langt frá tað torførasta á einum slíkum
skeiði.
Eg fekk at vita frá lærarum á staðnum, at teir
heldur høvdu havt trupulleikar av teimum 16 ára gomlu, sum komu á skeiðið, enn
monnum í aldrinum frá 65 til 74. Hesir seinastu kláraðu seg ofta betur enn teir
yngru. Tað liggur fólkaheilsuráðnum á sinni, at okkurt munagott verður gjørt millum
næmingarnar serliga í framhaldsdeildini í fólkaskúlanum, at hesir eru til
reiðar at fara út í lívið, tá verður hugsað um, at næmingarnir er fysiskt betur
fyri, enn teir eru í dag. Sjálvandi eru teir næmingar væl fyri, sum íðkað
ítrótt, men tað er langt frá allir, sum gera tað.
Tað sama kom eisini fram á Fólkaheilsudegnum, sum
hildin varð á Hotell Føroyum í januar. At generelt er venjingarstigið og konditiónin hjá
næmingum ikki nøktandi, tá hugsað verður um komani sjúkur m.a. diabetis2, sum
kann koma seinni í lívinum. Menn rokna við, at hesir trupulleikar longu byrja í
skúlaaldri. Hetta er kortini langt frá galdandi fyri allar næmingar, nevniliga
teir, ið íðka ítrótt. Kortini eru tað teir ið detta “niður ímillum”, sum ikki
røra seg nóg mikið – tað er longu ein dialogur við skúlan um hesi viðurskifti.
Trygdarskeiðini stóran týdning
Innihaldið av
trygdarskeiðnum er:
Alarmar og mynstring í neyðstøðu, sum
merkir, hvat hvør maður ger í sambandi við tær ymisku støðurnar, hvar hann skal
møta og hvør hansara uppgáva er o.s.fr.
Ein gjøgnumgongd av
gummibjargingarbátinum og hvør útgerð, ið finst umborð á hesum.
Tann persónliga trygdin, sum drakt, vestur
og tað sum har tilhoyrir.
Stórur dentur verður lagdur á at gera
praktiskar venjingar við gummibátinum og bjargingarútgerðini, har tú skalt
einsamallur maður venda gummibátinum, til hetta lærir tú teknikkin aftanfyri,
har styrki ikki verður brúkt, men bert kropsvektin.
Tú sleppur at leypa í havið, tú verður
heysaður upp úr sjónum og lærir annars at handfara støðuna, tá tú einsamallur –
bert tú - liggur har í einari yvirlivilsisdrakt á havinum – sigst vera sera
einsligt . Afturat hesum verður tú lærdur fyrstuhjálp.
Tað
skilst, eftir at hava prátað við nógvar sjómenn, at hóast trygdarskeið er
kravt, so er enn langt á mál, til venjingar eru dagligur dagur umborð á
føroyskum fiskiskipum. Menn sakna, at venjingar verða gjørdar, so sum at gera
royndir við trygdarútgerðina, lata seg í draktirnar, ella at koyra slangurnar
út, sum verða brúktar í sambandi við eld, soleiðis at tú ert til reiðar tá
neyðstøðan er har og vandi er á ferð. Tíverri er tað ikki siður umborð á
føroyskum skipum at hugsa um trygdina í nóg stóran mun, at venjingar eisini
verða partur av gerandisdegnum.
Tó,
sera nógv er hent seinastu árini í sambandi við trygd á sjónum, og
Fólkaheilsuráðið sær hetta sum ein kærkomnan møguleika at samskifta og samarbeiða
við tey, sum arbeiða fyri trygd á sjónum.


text:
2. november 2017
Galdandi frá 1.november til 2.januar 2018.
Galdandi umbýtingarrættur í SMS
Tann, ið hevur keypt eina vøru, kann býta hana um, fáa áognarseðilella fáa peningin aftur, um treytirnar niðanfyri verða fylgdar:
1) at keyparin við kvittan kann prógva, at vøran er keypt í viðkomandi handli fyri ikki fleiri enn 12 døgum síðan (allir dagar íroknaðir), og
2) at vøran er í sama standi, sum tá ið hon varð keypt.
3) Umbýtingarrætturin er tó ikki galdandi fyri køli- og frystivørur.
Útsøluvørur og tilboðsvørur
Hevur tú keypt eina vøru á útsølu ella upp á tilboð, kann hon ikki býtast um, og goldin peningur verður ikki endurgoldin.
Serlig umbýtingartænasta fyri jólagávur
Henda tænasta er galdandi í øllum handlum í SMS frá 1. november til og við 2. januar. Í hesum tíðarskeiði verður eitt serligt jólamerki klistrað á príslepan. Hetta merkið gevur kundanum rætt til at býta vøruna um ella fáa ein áognarseðil fyri vøruna. Treytin er sjálvandi, at vøran er í lagi. Hesin rættur er galdandi til og við týsdegnum 2. januar 2018.


text:
Orð og lag: Halvar Holm
Týtt: Kajfinn Hammer
1. Á, sum mær leingist til Staðin
handanvert larmandi verð.
Leingist har Jesus at síggja,
síggja Hann, sum Hann er.
Niðurlag: Á, sum mær leingist, mær leingist
til Dagin, sum skjótt er her;
Jesus frá jørð tá meg heintar
heim, har Hann Sjálvur er.
2. Á, sum mær leingist til Staðin,
syndarum lívsvón Hann bar;
saman í ævir vit vera,
tá ið vit standa har.
3. Á, sum mær leingist til Staðin,
Jesus skjótt kallar meg heim.
Tá skal eg búgva í Staðnum,
umbýtt er sorg við gleim.


text:
Javnstøðulógin frá 1994 ásetur greitt, at loyvt er ikki at gera mismun á fólki vegna kyn. Kvinnur og menn skulu hava somu møguleikar til útbúgving, arbeiði, yrkisliga og mentanarliga menning.
Endamálið við lógini er at beina burtur allan mismun vegna kyn. Kortini er í lagi, at tryggjað øðrum kyninum serlig rættindi, tá ið tað er fyri at fáa økta javnstøðu.
Tað er Javnstøðunevndin, sum hevur eftirlit við, at javnstøðulógin verður hildin. Javnstøðunevndin er ráðgevi hjá myndugleikum og øðrum í javnstøðuspurningum og skal gera tilmæli í javnstøðumálum. Til ber eisini at kæra til Javnstøðunevndina, um lógin verður brotin.
Sí eisini heimasíðuna hjá javnstøðunevndini. Henda síða verður regluliga dagførd og hevur eina rúgvu av tíðindum og tilfari um javnstøðu.
Visti tú?
- Visti tú, at kvinnur í Føroyum forvinna útvið ein triðing minni enn menn
- Visti tú, at 10 av 33 løgtingslimum eru kvinnur
- Visti tú, at allir politiskir flokkar í Føroyum siga seg stuðla Javnstøðu
- Visti tú, at tað tók 15 ár frá tí at løgtingið samtykti at gera eina Javnstøðulóg til hon varð samtykt og sett í gildi.
- Visti tú, at kvinnufráflytingin úr Føroyum er so stór, at tað í dag eru 1.650 færri kvinnur enn menn
Søgan um javnstøðulógina
Eftir hart orðaskifti í løgtinginum og í almenna rúminum sum heild samtykti løgtingið í 1994 Javnstøðulógina, og stutt eftir var fyrsta Javnstøðunevndin vald. Stríð hevði annars verið um hana í áravís. Serliga vóru tað kvinnufeløg kring alt landið, sum høvdu strongt á at fáa eina lóg um javnstøðu.
Í 1979 var spurningurin um Javnstøðulóg fyrstu ferð til viðgerðar í løgtinginum. Tá var samtykt at seta ein arbeiðsbólk at evna eina Javnstøðulóg. Ikki fyrr enn í 1986 kom glið á arbeiði, tá ið nýggj nevnd var sett, við Hannu Joensen (Hannu í Joto), sum forkvinnu. Hinir limirnir í arbeiðsbólkinum vóru Bergtóra Hanusardóttir, Ingeborg Vinther og Jógvan Vágsheyg.
Í 1987 lat arbeiðsbólkurin landsstýrinum eitt uppskot. Í landstýrinum var uppskotið broytt nakað og síðani lagt fyri løgtingið árið eftir. Uppskotið fall við 17 atkvøðum fyri og 15 ímóti. Javnstøðulógin elvdi eisini til mikið rumbul í samgonguni, sum skrædnaði m.a. av hesum uppskotinum.
Ónøgdin við hetta var ómetaliga stór. Eitt nú skrivaði Kvinnutíðindi eftir at uppskotið fall í 1988:
»Tað ber als ikki til í einum demokratiskum landi, at kvinnurnar miðvíst haldast uttanfyri, har avgerðir verða tiknar. Tað er ikki bert skomm, tað er bart út ódemokratiskt… Nú er so veruleikin tann, at Føroyar sum einasta land í Norðurlondum ikki hava eina javnstøðulóg, eisini Grønland hevur sína. Stór skomm fyri alt Føroya fólk. Vónandi rakna fólk nú við, soleiðis at hetta kann bøtast aftur, áðrenn langt um líður. Hetta eigur avgjørt at fáa avleiðingar við valið í heyst…«
Nú Javnstøðulógin hevur verið í gildi síðani 1994 eru kvinnurnar fravegis við skerdan lut í kommunustýrum og í løgtinginum. Umboðanin í løgtinginum er í dag 11 av 33, og í kommunum er uml. 1 kvinna fyri hvørjar 4 menn.
Fyri at bøta um hetta hevur løgtingið sett nevndina »Demokratia« á stovn. Demokratia hevur til endamáls at økja um leiklutin hjá kvinnum í føroyskum politikki.
Samtak mælir til:
- At kannast skal, hvat tað er sum forðar kvinnum í at luttaka í politikki.
- At skapa fleiri starvsmøguleikar og ein rúmligari og familjuvinaligari arbeiðsmarknað, har tað ber til at sameina arbeiðs- og heimalív.
Javnstøðulógin
Javnstøðulógin frá 1994 ásetur greitt, at loyvt er ikki at gera mismun á fólki vegna kyn. Kvinnur og menn skulu hava somu møguleikar til útbúgving, arbeiði, yrkisliga og mentanarliga menning.
Endamálið við lógini er at beina burtur allan mismun vegna kyn.Kortini er í lagi, at tryggjað øðrum kyninum serlig rættindi, tá ið tað er fyri at fáa økta javnstøðu.
Tað er Javnstøðunevndin, sum hevur eftirlit við, at javnstøðulógin verður hildin. Javnstøðunevndin er ráðgevi hjá myndugleikum og øðrum í javnstøðuspurningum og skal gera tilmæli í javnstøðumálum. Til ber eisini at kæra til Javnstøðunevndina, um lógin verður brotin.


text:
Orð: Grundtvig
Týtt: Anna í Skálum
At fara væl úr hesi verð,
um morgun ella kvøld tað er,
er líka tungt at læra.
Tað lærdu vit ei foldum á,
vart tú ei, Jesus, okkum hjá
við tínum orði kæra.
So títt hjá tær eg ugga fann,
tá hjartað skalv, og grátur brann –
tá heimsins bylgjur brúsa –
við støvið hongur sál mín enn,
í hælin høgga ormsins tenn,
um høvur hans varð knúsað.
O, Jesus, Harri, bróðir mín,
tú best manst kenna deyða tín,
á honum hevur vunnið.
Tín skapning við tú kennir væl,
tú veitst, meg óttin níva skal,
tá glasið út er runnið.
Og komst tú, sum tú eina ferð,
skalt koma aftur her í verð,
í dýrd frá faðir tínum.
Var tað á morgni, kvøldarstund,
eg beyð farvæl og fór við skund
at møta tær í skýnum.
Men kemur deyðin undan tær,
kom so í loynd og ver hjá mær,
tá eg til moldar fari.
Er grøvin myrk, lýs fyri mær,
og salva eygað, so tað sær,
at gott er í Guðs garði.
Kom, set teg hjá mær síðstu nátt
sum ein, ið unnir mær alt gott,
sum ein av mínum kæru.
Sum vinurin tú sigi mær,
at brátt vit síggjast aftur har,
sum stríð er gloymt og farið.
Kom, sum tú vilt, eg veit tað víst,
at bæði her og har til síðst
eg røddina skal kenna.
Ta rødd, sum hóast heimur brann,
í hjarta mínum ljóð sær fann
og læt mær møði renna.
Tá síðsta stund mín komin er,
tá lív og anda tú mær ber,
tú sjálvur við meg tali:
Um himmiríki sig tú mær,
at sess tú hevur goymt mær har
í tínum ljósa sali.
Men áðrenn deyðans kalda hond
ger skilnað millum støv og ond,
og sløkkist hjartans varmi,
tá skal eg sovna burt við frið
sum barnið undir móðurlið
á tínum frelsararmi.


text:
Chronicexposure hevur síðan 2008 savnað tilfar inn um kanningar, ið vísa, hvussu erbylgjur frá fartelefonmastrum ávirka menniskju og livandi verur. Heimasíðan er byrja av finnanum Mikko Ahonen (PhD). Í dag eru tað fleiri fólk, ið savna tilfarið til síðuna.
Dr. Magda Havas er Associate Professor á Trent Universiteti í Kanada og serkøn í umhvørvi og tilfeingi. Hon hevur síðan 1990 kanna ávirkanina av elektromagnetiskari dálking. Áhugaverd heimasíða.
EHS Foreningen af el-overfølsomme er danskt felag hjá teimum, ið eru vorðin elektro-ovurviðkvom. Góð heimasíða.
ElectromagneticHealth.org er amerikansk síða, ið leggur seg eftir at veita upplýsandi tilfar um heilsuvandan frá tráðleysari tøkni til borgaran, fólk í heilsuverkinum og til fjølmiðlarnar.
Elöverkänsligas Riksförbund er felag hjá teimum el-ovurviðkvomu í Svøríki. Nógv tilfar á síðuni.
FELO – er norskt áhugafelagfelag hjá teimum, ið eru vorðin elektro-ovurviðkvom. Ógvuliga góð heimasíða. Felagið hevur undirfeløg og gevur limablað út og kommenterar almennar vísindaligar frágreiðingar.
Folkets Strålevern er eitt norskt áhugafelag, ið upplýsir um vandan við tráðleysari tøkni.
Geislaborg er íslendskt felag, ið upplýsir um vandarnar við erbylgjum og vil hava lórir settar í verk sum verja borgaran móti geislunum frá tráðleysari tøkni.
Mast Victims er heimasiða um fólk, ið eru merkt av skaðiliga árininum frá telemastrum, ið eru settar upp tætt við bústað teirra.
Microwave News er ein tann besta keldan til kanningar, ið verða gjørdar av mikrobylgjum og ávirkan teirra á livandi kyknur.
Next-up Organisation er eitt franskt felag í Lyon, ið m.a. arbeiðir við at savna saman upplýsingar frá fólki, ið búgva tætt við fartelefonmastrar og á henda hátt skjalprógva, hvussu geislingin ávirkar heilsuna. Felagið framleiðir eisini áhugaverdar videodokumentarar.
Radiationresearch er óheftur stovnur í Onglandi, ið m.a. ráðgevur ensku stjórnini og arbeiðir fyri at lækka loyvdu markvirðini (geiðslingina) frá fartelefonum og fartelefonmastrum.
Rådet for Helhedssikker Telekommunikation er ein danskur áhugafelagsskapur, ið upplýsir politikarar og borgaran um vandan frá geisling frá m.a. fartelefonum og iPads.
Safe School Commetee er ein nevnd av serkønum fólkum í Kanada, ið upplýsir um vandarnar við tráðleysum interneti (WiFi).
Strålskydsstiftelsen er svenskt áhugafelag, ið upplýsir um vandarnar við tráðleysu tøknini. Í nevndini er m.a. Tore Fahlström, ið hevur arbeitt í teleídnaðinum sum systemverkfrøðingur og Mona Nilsson, rithøvundur til bøkurnar ‘Mobiltelefonins hälsorisker’ og ‘Spelet om 3G’.
Vore Børns Fremtid er ein donsk heimasíða við nógvum tilfari við leinki til granskingarúrslit og kanningar.
Facebook síður:
Brug af skadelig trådløs teknologi på skoler og i institutioner er áhugaverd, nógvir aktivir limir.
Campaign for Radiation Free Schools er ein bólkur, ið upplýsir foreldur og skúlar við vandan frá tráðleysari tøkni innan og uttanfyri skúlar.


text:
Visa/Dankort
Visa/Dankortið er eitt altjóða gjaldskort. Kortið kann brúkast í flestøllum handlum og øllum sjálvtøkum í Føroyum, Danmark og Grønlandi.
Nýt Visa/Dankort kring allan heim
Visa/Dankortið er eitt úttøku- og gjaldskort, sum kann nýtast í fleiri enn 24 mió. gjaldstøðum kring heimin. Kortið er ómakaleyst at brúka m.a. í handlum, sjálvtøkum, matstovum og á netinum. Upp í 2.000 kr. kunnu takast út um samdøgrið. Samlaða nýtslan kann vera upp í 25.000 kr. fyri hvørjar 30 dagar uttanlands og óavmarkað í danska ríkinum.
Gevur gott yvirlit
Tá ið tú brúkar Visa/Dankortið, fara pengarnir aloftast av kortinum alt fyri eitt, og tí hevur tú altíð eitt dagført yvirlit yvir salduna á tínari kontu.
Fyrimunir við Visa/Dankorti
- Óavmarkað keyp í Føroyum, Danmark og Grønlandi.
- Kann brúkast í Føroyum og uttanlands.
- Hevur innbygda nándfunku, ið ger tað møguligt at rinda uttan at seta kortið í kortterminalin.
Mótmæli í sambandi við fjarkeyp
Er títt kort vorðið misnýtt, hevur tú í summum førum møguleika fyri at fáa pengarnar fluttar aftur, um keypið er framt á internetinum ella við post- og telefonordra. Tak niður skjal at fylla út viðvíkjandi mótmæli niðanfyri.


text:
Flaggdagshald
Aftur í ár verður skipað fyri flaggdagshaldi í Fámjin.
Skattalistin liggur frammi
Skattalistin fyri Fámjins kommnu fyri ári 2015 liggur frammi til alment eftirlit á skúlaloftinum frá 5. 12. 2016 til 16. 12. 2106.
Jólatræið tendrar
Jólatræið verður tendrað mánadagin 28.11.2016 kl. 19:00
Kunngerð um vallistar
Tað verður her við gjørt kunnugt , at vallistarnir til kommunuvalið 8. november 2016 liggja frammi til alment eftirlit í skúlanum soleiðis:
Morgunmatur í Vesturhøll
24. sept, 22. oktober og 26. november verður aftur mogunmatur í Vesturhøll
Vit ynskja øllum vælkomnum.
Flaggdagshald í Fámjin
Mánadagin 25. apríl er flaggdagur og aftur í ár verður gjørt nógv burturúr.
Morgunmatur í Vesturhøll
Aftur leygarmorgunin 19. mars verður góður morgunmatur at fáa í Vesturhøll.
Morgunmatur leygardagin
Leygarmorgunin 27/2-16 verður morgunmatur í Vesturhøll frá kl.09.00 til kl.11.00, í hesum sambandi hava vit meldað okkum til at hava, eins og í fjørð “Grannakaffi”.
Jólatræið tendrar
Jólatræið í Fámjin tendrar mánadagin 30. november kl 19
Morgunmatur í Vesturhøll
Leygardagin 28. novembur verður aftur morgunmatur í Vesturhøll.


text:
S°gan um krossin
15. august 2011
Ein maður sat í fangahúsi; men tað stóra undrið hendi, at hann gjørdist trúgvandi, meðan hann sat fastur.
Ein maður sat í fangahúsi; men tað stóra undrið hendi, at hann gjørdist trúgvandi, meðan hann sat fastur. Hann bleiv ein ágrýtin kristin, sum brúkti allar møguleikar og kjansir at vitna um Jesus og frelsuna í honum.
Ein dagin varð hann settur á eina harða roynd. Fangahússtjórin kom til hansara og segði: "Her er eitt hvítt, óskrivað pappír. Um tú bert við at klippa eina ferð gjøgnum hetta pappírið fært ein kross burtur úr tí, skalt tú sleppa út hiðani, og tú skalt verða fríur maður. Men," legði hann afturat, "tað skal vera innan 48 tímar." Hann mundi halda, at hetta var ógjørligt hjá fanganum.
Men fangin bað so inniliga til Guds um hjálp. Tá vísti Jesus seg fyri honum í dreymi og vísti honum, hvussu hann skuldi bera seg at. Tá ið hann vaknaði, tók hann pappírið og legði tað saman soleiðis, sum hann hevði sæð tað í dreyminum, og so klipti hann, og brádliga sat hann við krossinum í hondunum.
Men ikki nóg mikið við tí! Nøkur petti lupu av pappírsarkinum. Fangin setti pettini saman, eins og Jesus hevði gjørt í dreyminum, og blivu pettini tá til eitt orð, sum á enskum eitur HELL og á føroyskum merkir helviti.
Hetta er ein máttmikil boðskapur: Krossurin og HELL.
Tað er annaðhvørt ella! Boðskapurin talaði veldiga til stjóran og hinar fangarnar, og kristni fangin bleiv ein fríur maður í dupultum týdningi!
Tað hevði stjórin ongantíð trúð; men Gud hevði hjálpt hesum trúgvandi manni.
Boðskapurin er hin sami til okkara: Tak ímóti boðskapinum um krossin, ella kemur tú at uppliva eina glatan burtur frá Gudi um aldur og allar ævir.
Effie Campbell umsetti.


text:
Marita Rasmussen
stjóri
Fartlf: 739909
t-post: marita@industry.fo
Fiskivinnunýskipan, alipolitikkur, ferðavinnu-politikkur og sjóvinnupolitikkur hevur verið á skránni seinasta árið ella so. Nú er gongd eisini sett á orkupolitikk.
Føroya Arbeiðsgevarafelag ynskir ein yvirskipaðan vinnupolitikk, sum vinnugreinapolitikkir kunnu taka støði í. Somuleiðis kunnu landsfyrisiting og stovnar undir landinum brúka politikkin sum grundarlag undir øllum teimum avgerðum, sum annars verða tiknar, og sum ávirka vinnuna. Ein yvirskipaður vinnupolitikkur verður eisini vegleiðandi, tá ymisk átøk verða umhugsað.
Vinnupolitisk rit eru skrivaði í fleiri umførum síðan krepputíðina í 90’unum, seinast í 2005 í sambandi við visjón 2015, men Føroya Arbeiðsgevarafelag heldur, at tíðin nú er komin til, at yvirskipaði vinnupolitikkurin verður dagførdur, so politiska skipanin fær vinnupolitikkin inn undir húðina aftur. Føroya Arbeiðsgevarafelag luttekur fegið í hesum arbeiði. Eftir fíggjar- og búskaparkreppuna, sum var í 90’unum, settu arbeiðsgevarafeløgini og fakfeløgini saman við Menningarstovuni skjøtul á arbeiðið at fáa ein greiðan vinnupolitikk. Hetta varð gjørt ásannandi, at eitt sunt og burðardygt vinnulív er grundarlagið undir einum sunnum búskapi. Nú er tíð uppá, at tey, sum hava áhuga í at menna føroyskt vinnulív, seta út í kortið, so fortreytirnar eru greiðar, og tað ber til at leggja ætlanir. Hetta kundi verið ein leistur fyri endurskoðan av landsins vinnupolitikki.
Endurskoða vinnnupolitikkin
Tað er eingin orsøk at byrja heilt av nýggjum. Grundarlagið er gjørt í áður nevndu ritum, og tískil er talan um at endurskoða og dagføra vinnupolitikkin.
Føroya Arbeiðsgevarafelag hevur tað sjónarmið, at tað hevur alstóran týdning, at yvirskipaða vinnulóggávan er einføld og so vítt gjørligt eins fyri allar vinnugreinar. Hetta fyri at tryggja gjøgnumskygni og stimbra hugin hjá teimum virkisfúsu. Somuleiðis skal hetta tryggja, at vinnulívið hevur fokus á at fáa fyritøkurnar at ganga so væl sum gjørligt, í staðin fyri at fokusera uppá lóggávu og at ganga ørindi til politisku skipanina. Endamálið kann bert náast gjøgnum ein greiðan vinnupolitik.
Hvørt aðalráð og hvør kommuna tekur avgerðir og ger lógir og kunngerðir, sum hava týdning fyri vinnulívið. Tað hevði uttan iva verið ein fyrimunur, um allir almennir myndugleikar høvdu ein greiðan vinnupolitikk at halda seg til, tá avgerðir verða tiknar og átøk verða gjørd, sum eru viðkomandi fyri vinnulívið.
Ein greiður vinnupolitikkur, sum er frískur í huganum hjá landsstýrisfólki, hevði kunnað verið við til at fyribyrgt, at einstakir landsstýrismenn ella løgtingslimir koma við ítøkiligum ætlanum ella uppskotum, sum eru í stríð við ein yvirskipaðan politikk.
Herfyri boðaði landsstýrismaðurin í Samferðslumálum frá, at eitt tunnislið skuldi setast á stovn á Landsverki fyri at fáa gjørt tunlar til smærru bygdirnar í Føroyum. Hetta er í stríð við ein áralangan politikk um, at størri verkætlanir vera bjóðaðar út fyri at fáa verkætlanina framda so skjótt og kostnaðareffektivt sum gjørligt.
Vikuna eftir boðskapin um tunnilslið frá landsstýrismanninum í samferðslumálum boðar landsstýriskvinnan í fíggjarmálum frá, at í fíggjarkørmunum fyri komandi ár leggur Landsstýrið dent á at útveita tað, sum útveitast kann, og at landsstýrið í einum og øllum leggur dent á at skapa virksemi og ikki at byggja upp almenna sektorin.
Í einum slíkum føri hevði tað verið betri, um avgerðirnar tóku støði í einum yvirskipaðum vinnupolitikki, so vinstra og høgra hond vóru betur samskipaðar.
Annað dømið, sum nevnast kann, er politisku útmeldingarnar um útlendskan kapital í føroyskari vinnu. Uttan at taka dagar ímillum, í hvønn mun útlendskur kapitalur skal kunnu luttaka í føroyskum vinnulívi, so undrar tað Føroya Arbeiðsgevarafelag, at tað almenna á heimasíðuni Invest in the Faroes dyrgir eftir útlendskum kapitali til eitt nú fiskivinnuna, samstundis sum landsstýri er í ferð við at forða fyri útlendskum kapitali í uppskotinum um nýggja fiskivinnunýskipan.
Mælt verður til
- at endurskoða og dagføra yvirskipaða vinnupolitikin
- at allir vinnugreinapolitikkir hava støði í yvirskipaða vinnupolitikkinum


text:
Aðalfundur hjá Kvinnufelagnum í Havn verður 28. februar 2017 kl. 19.00 í Mettustovu. Skrá sambært viðtøkum felagsins. Uppskot til viðtøkubroytingar er á skrá. Nevndin mælir til at broyta § 15 í viðtøkunum soleiðis: “Heldur Kvinnufelagið uppat, verða ognir felagsins latnar til Kvinnuhúsið.” Uppskot, sum skulu á skrá, skulu verða nevndini í hendi í seinasta lagi 8…
Í 2018 verður familjurættarmálsøkið væntandi yvirtikið, og frameftir skal løgtingið smíða lógirnar á økinum. Okkum tørvar eitt orðaskifti um málsøkið, tí øll eru ikki fegin um broytingarnar, ið eru gjørdar í teimum nýggjastu donsku lógunum. Hvussu vilja vit, at okkara rættartrygd skal vera? Hvørji atlit skulu takast og til hvønn? Hvat hendir við samverurættinum, tá harðskapur…
Ársfundur hjá Kvinnufelagasamskipan Føroya Kvinnufelagasamskipan Føroya boðar nú til ársfund á Toftum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. ÁRSFUNDUR hjá Kvinnufelagasamskipan Føroya verður hjá Tofta Kvinnufelag í hølum felagsins á…
Karin Jóhanna Leitisstein Knudsen lýsir í ph.d.-ritgerð persónlig og samfelagslig viðurskifti, ið eru avgerandi fyri, hví konur flyta úr Føroyum til Danmarkar
Tíðindaskriv frá Unga Tjóðveldinum Týsdagin hin 8.mars var háfagnaðardagur javnrættinda – Altjóða kvinnudagur. At øll menniskju eru jøvn, er aðaltáttur í frælsishugsjón tjóðveldsins. Í samband við Altjóða kvinnudagin skipar Unga Tjóðveldið fyri almennum fundi dagin eftir kvinnudagin, mikudagin 9. mars. Evnið á fundinum er “kvinnur og vald”. Tiltakið er býtt í tveir partar – kunnandi…


text: - Nei, sum verðin er stór, verður sagt i víðagitna ævintyrinum hjá H.C. Andersen um Hin ljóta dunnuungan. Og mamman heldur fyri, at hetta var einki. Tí verðin, hon røkkur langt yvir um urtagarðin, líka yvir í prestbøin. Men har havi eg ongantíð verið, sigur hon við undrandi ungarnar. Men onkuntíð er beint øvut av ævintýrinum, tí verðin verður so lítil, at tú kanst byrgja hana inni í heimliga túninum. Hetta kom mær til hugs, nú vit báðir, Sakaris, fóru umborð á ferjuna millum Puttgarden og Rødby í dag. Komnir uppá, renna vit okkum í svenska týðaran, Inge Knutsson, (f.1948), sum eg møtti fyri tjúgu árum síðani heima í túninum í Tórsbyrgi, har hann vitjaði Heðin Klein í Rithøvundafelagnum. Hann minnist enn hvørja løtu, tá hann kom innum og hoyrdi Three Cigarettes in an Ashtray við Patsy Cline. Umborð á ferjuni koma vit í prát, og hann flennir so hjartaliga, tá Sakaris sigur, at hann er úr Skopun. Tí, fyri stuttum koyrdi Inge Knutsson runt Sandoynna við einum bónda at síggja seyðahaldið og góða útsýnið, sum allastaðni er í oynni. Inge býr í Knislinge í Svøríki og arbeiðir sum týðari úr norðurlendskum málum. Hann er útbúgvin í bókmentasøgu, lista- og idésøgu og norðurlendskum máli. Fyrsta týdda bókin var íslendska yrkingasavnið Ord från ett utskär, sum kom í 1974. Hann hevur umsett norðurlendska bókmentavinnaran, Kim Leine Profeterne vid Evighetsfjorden, sum kom út í fjør, og hevur týtt meir enn hundrað bøkur, har meginparturin eru íslendskar, men eisini norskar, danskar og føroyskar. Verðin er lítil, tá vegir krossast. Eisini umborð á ferjum, ið umframt kafeteriadekk við reyðum pylsum, eisini hava tokdekk og bildekk, har øll verðin kemur og fer eftir stuttari løtu, sum var tað Hótel Jörð.


text:
Sambżliš ķ Garšsgųtu 20
Sambżliš ķ Garšsgųtu er partur av eind 6 ķ Trivnašardeplinum.
Samband fęst viš eindarleišsluna her
Sambżliš heldur til į Garšsgųtu į Argjum. Į sambżlinum bśgva 5 borgarar viš menningartarni og autismu. Borgararnir hava hvųr sķtt kamar. Harumframt hava teir atgongd til felags kųk, stovu, baširśm og vaskirśm.
Ķ arbeišinum į sambżlinum veršur dentur lagdur į at skapa eitt gott og trygt heim, og viš stųši ķ tķ einstaka borgaranum at menna fųrleikarnar hjį viškomandi. Borgararnir eru eftir fųrimuni viš ķ hśsliga arbeišinum at gera mat, vaska klęšir, gera reint og keypa inn.
Gerandisdagar eru fleiri av borgararunum til arbeišis ķ virknis- ella verkstašstilboši ella ķ dagtilhaldi.
Ķ frķtķšini taka borgararnir lut ķ ymiskum virksemi ķ fųroyska samfelagnum og feršast ymsastašni ķ Fųroyum og uttanlands.
Nįttarvakt er į sambżlinum.
Sambżliš ķ Garšsgųtu 20
Garšsgųta 20
160 Argir
Tlf. 318057
Teldupostur: bugards@av.fo
Dagført tann 15-12-2017


text: Alla staðni í USA fáast ókeypis kupong hefti, sum upplýsa um bíligar gistingarmøguleikar. Í hvørjum stati verður upplýst, bý fyri bý, hvørji hotel eru við í tilboðunum. Ikki ber til at bíleggja um telefon ella meyl. Tilboðini eru on a walk in basis only. So torir tú at ferðast og gista á henda hátt, so ber til at ferðast heilt bíliga gjøgnum alt USA. Lægsti gistingarprísur eg havi sæð í hesum hefti er 19.99 dollars, plus avgjøld. Tú skalt bara vísa kupongina fyri umrødda hotel. Vanligur prísur kann vera upp til tíggjufaldaður. Ert tú í iva um eitt hotell, so er at leita á TripAdvisor á netinum. Hetta er ein effektiv brúkarastýrd tænasta um hotell og ferðing í øllum heiminum. Og so er bara at seta GPS'aran til, skriva navnið á hotellinum og koyra av stað. Tá tú ert á staðnum, kanst tú spyrja GPS'aran um handlar, matstøð og alt hugsandi á staðnum.


text:
Fiskur er tema hesa vikuna í Miklagarði
Hósdagin 12. mars kl. 15.00 er temaði “fiskur"
Í Miklagarði verður ein básur, har kostkøn frá Fólkaheilsuráðnum er til taks at svara spurningum, eisini verður kundin drigin inn í átakið, soleiðis at hann fær høvi at svara spurningum og harvið vera við í kappingini um ein spennandi vinning, ið verður lutaður burtur. Eisini verða nakrar smakkiroyndir.
Tað er Durita Poulsen, sum í løtuni er starvslesandi hjá Fólkaheilsuráðnum, sum verður at síggja í Miklagarði hesar dagarnar. Durita er ættað úr Hvannasundi og lesur í Keypmannahavn.


text:
Í tann mun bygningar kunnu javnsetast við bústaðarbygningar, eru ásetingarnar í kap. 3.3 um innrætting av bústøðum galdandi.
Ásetingarnar í kap. 3.3 eru eisini galdandi, um kommunali byggimyndugleikin metir, at tær eru í samsvari við tey krøv, sum skulu lúkast við atliti at nýtsluni av bygninginum.
Bygningar, har nýtslan kann javnsetast við bústaðir, skulu í fyrstu atløgu viðgerast sum bústaðir. Serlig viðurskifti eru galdandi fyri t.d. skúlar og stovnar, sum eisini eru arbeiðspláss, og tí eisini skulu lúka krøvini fyri innrætting av arbeiðsplássum eitt nú krøv og vegleiðingar frá Arbeiðseftirlitinum.
Í bygningum, har arbeiðspláss verða innrættað, ið eru fevnd av ásetingunum í løgtingslóg um arbeiðsumhvørvi, skulu arbeiðsrúm innrættast í samsvari við krøvini í kap. 3.4.2, Arbeiðsrúm, kap. 3.4.3, Starvsfólkakøkar, kap. 3.4.4, Vesirúm og kap. 3.4.5, Baðirúm og skiftirúm.
Arbeiðsplássið skal harumframt lúka krøvini, sum eru ásett í kunngerð um innrætting av føstum arbeiðsplássum.
Kunngerð um innrætting av føstum arbeiðsplássum er givin við heimild í løgtingslóg um arbeiðsumhvørvi. Saman við kunngerðini hevur Arbeiðseftirlitið fleiri vegleiðingar, sum somuleiðis verður víst til.
Vælferðarfyriskipanir eiga ikki at vera til taks fyri onnur enn starvsfólk.
Í alistøðum, ali- og rakstrarbygningum hjá landbúnaðinum, har arbeiðspláss verða innrættað, sum eru fevnd av løgtingslóg um arbeiðsumhvørvi, skal arbeiðsplássið innrættast í samsvari við kunngerð um innrætting av føstum arbeiðsplássum.
Bygningar, sum ikki eru fevndir av ásetingunum í kap. 3.3 ella kap. 3.4.1, stk. 1-3, skulu innrættast í samsvari við tey trygdar- og heilsuligu krøv, sum kommunali byggimyndugleikin í hvørjum einstøkum føri setur til innrætting av bygningunum.
Á teimum hæddum í einum bygningi, har innrættað verða vesirúm, sum eru alment atkomulig ella eru til nýtslu hjá øðrum enn starvsfólki í bygninginum, skal í minsta lagi eitt av hesum vesirúmum lúka krøvini í pkt. 1-10.
Í minsta lagi eitt vesirúm, sum er innrættað eftir pkt. 1-10, skal innrættast í atkomuhæddini ella aðrari hædd við atgongd umvegis lyftu o.tíl.
Innrætting av vesum til rørslutarnað eigur at gerast sbrt. vegleiðingunum lýstar í atkomu minnislistanum hjá SBi, „Tjekliste for vesi-rum“, sum er at finna á, www.sbi.dk/tilgaengelighed/tjeklister.
Á næstu síðu sæst dømi um innrætting av vesirúmi til rørslutarnað.
1. Rusk 2. Spegil, hædd 0,9–1,9 m 3. Sápuílat 0,9 –1,2 m 4. Blandingslagið kann handfarast við afturlatnari hond 5. Pappír 0,9–1,2 m 6. Vask við flatum botni, hædd 0,8 m Frárenslið dragað aftureftir 7. Vesipappír á armstyttu 8. Armstytta, ið legst saman, hædd 0,8 m 9. Høgt vesi 0,48m 10. 1,5 x 1,5 m frítt pláss framman fyri vesið og vaskið 11. 0,9 m frítt pláss við síðuna av vesinum.
Í sambandi við alment atkomuligar bygningar eigur talið av vesum at gerast við atliti at samlaða talinum av fólkum, sum nýta bygningin. Somuleiðis eigur fyrilit at takast fyri, hvat virksemi er í bygninginum.
Sum vegleiðing kann talvan niðanfyri nýtast, tá talan er um matstovur, ítróttarhallir o.tíl.:
Við umbygging skal vesirúm, sum er fevnt av stk. 5, innrættast soleiðis, at tað kann nýtast av persónum í koyristóli. Í minsta lagi eitt vesirúm til fólk í koyristóli skal innrættast í atkomuhædd ella í aðrari hædd, sum hevur atgongd umvegis lyftu o.tíl.
Í alment atkomuligum hølum og støðum við føstum áskoðaraplássum skal vera eitt hóskandi tal av áskoðaraplássum til fólk í koyristóli.
Ásetingin fevnir um konsertsalir, biografar, leikhús, kirkjur, ítróttastøð o.tíl., har føst áskoðarapláss eru sett upp.
Áskoðarapláss til fólk í koyristóli eiga at vera javnt býtt millum øll hini áskoðaraplássini og við møguleika fyri at sita saman við fylgjara. Tað skulu tó ongantíð vera færri enn tvey pláss til koyristólsbrúkarar.
Eitt hóskandi tal er umleið 1 % av øllum áskoðaraplássunum. Sum vegleiðing kann talvan niðanfyri nýtast, tá minsta talið av áskoðaraplássum til koyristólsbrúkarar verður sett:


text:
Jan Müller
16.01.2018 - 18:45
Oljuprísurin fór loksins upp um 70 dollarar. Hetta hendi fríggjadagin, og í morgun er hann framvegis omanfyri teir 70 dollararnar.
Orsøkin er millum annað avgerðin hja Opec og Ruslandi at skerja framleiðsluna men eisini búskaparliga framgongdin kring heimin hevur ávirkað prísin, nú eftirspurningurin er vaksin. Nú verður so bíðað í spenningi eftir seinastu hagtølunum yvir oljugoymslurnar í USA.
Hesi hagtølini plaga eisini at hava avgerandi ávirkan á oljuprísin. Eisini ein veikari dollari hevur ávirkan á oljuprísin, sum ikki hevur verið so høgur síðani desember í 2014.
Tó verður mett, at ein øking í amerikonsku skifurframleiðsluni skjótt kann ávirka oljuprísin niðureftir.
Kelda: Ritzau og Hegnar.no.


text:
- Publiceret den 30 desembur 2011
- Víst: 2681
Torva er beint undir Tí Norðara Horninum. Tá ið fuglabjørgini vóru býtt millum bygdirnar, Funning og Gjógv, fingu gjáarmenn Búgvan og Torvu, meðan funningsmenn fingu restina av bjørgunum.
Torva
Teir gomlu vóru ofta í Torvu eftir lunda, men teir hildu seg ikki fáa so nógv - samanborið við allan fuglin, ið Búgvin gav. Uppgongdin í Torvu er beint innan fyri Skurvholið. Teir brúktu stranga, men uppgongdin er so vát, at teir plagdu at siga, at best var at vera í roðklæðum.
- Svend Joensen, f. 1912, greiðir soleiðis frá einum túri í Torvu: Tað var í 1928 ella 1929, at eg var í Torvu saman við Jákupi í Stólpa (Jacob Matras, f. 1873), Dánjali í Gortru, (Daniel Johannesen, f. 1900), Akku og Lítla - Djóna. Tað var rættuliga trupult at koma upp, tí fyrstani man kom av stranganum, gjørdist man ígjøgnum. Fyrr plagdu teir at vera í roðklæðum. Oljuklæði vóru møguliga komin, tá ið vit vóru í Torvu, men vit vóru berir. Í einum staði var mestsum meitilberg at fara um, men har skuldi ein kongur vera. Strangartræið rakk upp til kongin. Ein bukt varð gjørd á línuna, men tá ið vit skuldu smoyggja hana niður yvir kongin, løgdu vit til merkis, at kongurin var burtur. Men so funnu teir upp á nakað. Teir settu Jákup í Stólpa í fleygastongina og studdaðu hann soleiðis upp í gjøgnum bergið. Upp kom hann - og sloppið var - síðani hálaði hann okkum upp. Áðrenn vit fóru niður aftur, boraðu vit ein nýggjan kong har.
Hetta var eingin serlig veiðuferð - vit fingu ikki meira enn einar 80 lundar. Rotta var komin í Torvu, so pisa var eingin. Hildið var, at annaðhvørt var hon komin við skalvi, ella hevði fuglur borið hana.
Vanligt var at vera í Lundatorvu í Búgvanum og Torvu sama dag, men tað vóru ikki teir somu menninir. Soleiðis var eisini hesa ferð.
- Nakrar bjargaferðir eru tíbetur festar á blað, og her hava vit eitt ískoyti til bjargasøguna.
Torbjørn og Tórunn (abbadóttirin)
Torbjørn Andreasen, f. við Gjógv, búsitandi á Oyrarbakka, sigur soleiðis frá:
"Nú fari eg at siga eitt sindur um ta seinastu bjargaferðina, soleiðis sum eg minnist hana. Hetta var 27. juli 1944. Boðað varð til bjargaferð í Torvu og Lundatorvu (í Búgvanum). Hann, ið stílaði fyri, var Símun Joensen í Sámalsstovu.
Í Lundatorvu vóru Símun í Sámalsstovu, Jóan Petur Heimi í Horni, Pól Sigurd á Rætt og Torbjørn Uppi í Geil. Í Torvu vóru, Oliver Debes, Klæmint í Stólpa, Meinhard á Skipinum og Kjartan á Heygnum. Vestur undir var Fløttabáturin. Við vóru Sivert á Fløtti (við soninum Jógvani) og Kristian Jóhannus Yviri í Stovu.
Farið varð í kirkjuskotið eftir stranganum og línum. Hetta var vanligt pláss at goyma bjargaútgerð í. Strangin var 22 alin langur. Hann bleiv sleipaður vestur undir Torvu og bleiv reistur nakað innan fyri Torvu - innan fyri ánna. Tað gekst væl at koma upp. Tá so menninir vóru komnir eystur ímóti Torvu, bleiv strangin tikin niður.
So gekk leiðin vestur í Búgvan. Veðrið var av tí fagrasta - tað stóð við klettin. Vit fóru so á land undir Smørkletti og kundu ganga upp á Smørklett við hjálp av fleygastongini. Uppkomnir hálaðu vit strangan upp og bóru hann inn undir ytra enda á Lundatorvu, og har bleiv hann reistur.
Lundatorva (fuglurin flýgur beint uppi yvir Lundatorvu)
Vit komu upp tætt uttan fyri vallingina. Her var lítið pláss, men tað bar uppfyri, so fuglurin, sum sat í Lundatorvuni, sá okkum ikki. Vit blivu sitandi her, til dimmið kom. So varð farið at draga. Símun bant okkum tríggjar í somu línu, og sjálvur sat hann við uppi við bergið. Tað gekst væl at draga, men tað var lítil lundi inni, tí veðrið var so gott, at lítil landkoma var. Pisan var ikki væl búgvin, so nakrar vórðu koyrdar innaftur. Fongurin var 350 lundar - pisan íroknað. Síðani fóru vit upp undir bergið at fáa okkum ein bita. Símun bant okkum tætt saman, og løgdu vit okkum so at sova.
Tá dagurin kom, kom báturin vestur undir Tangan. Vit kastaðu so lundan, sum var vørðaður saman, og so bleiv gjørt klárt til niðurferðina. Hon gekst skjótt og væl, og tá ið báturin var liðugur at henta fuglin upp, vóru vit komnir niður í sjóvarmálan.
Báturin kom fyrst heim í Gjónna við okkum og fór so vestur eftir teimum í Torvu. Tá ið so allir vóru komnir í Gjónna, bleiv fuglurin breiddur eftir Helluni - teir fingu gott 500 lundar í Torvu. So varð farið í kirkjuskotið við stranga og línu.
Fuglurin varð býttur sum vanligt: til jørðina og til bjarga- og undirløgumenn. Soleiðis minnist eg hesa bjargaferðina 27. juli 1944", endar Torbjørn frásøgnina.
-Leggjast kann aftrat, at tá hevði eingin verið í Torvu síðani 1928 ella 1929.


text:
Hanus Samró
10.05.2018 - 18:38
Í sambandi við at Steintór Rasmussen, rithøvundur og tónaskald, gav út bókina "Horvna Rósan", ið er triðja bókini í røðini um bindakiubbadamurnar, hava vit fingið loyvið at endurgeva ummælið av bókini "Hevndin úr havsinsdýpi", ið var í Ó-blaðnum nr. 3. Hanus Samró hevur ummælt.
Steintór Rasmussen gav sína fyrstu skaldsøgu, “Deyðin fer í bindiklubb”, út í november 2016. Bókin snúði seg í stuttum um ein bindiklubb og eitt dráp í Norðvík. Drápskvinnan sat millum damurnar í bindiklubbanum, men hvør var hon?
Klassi
Bókin var serstakliga væl úr hondum greidd. Spennandi og fangandi. Sum lesari var torført at sleppa bókini. Kapitlarnir vóru stuttir, lætt lesiligir og livandi. At fyrsta bókin hepnaðist so mikið væl, kann vera “beginners luck”. Tað kunnu øll. Men at endurtaka bragdið er ein dygd. Vísir yvirskot og klassa. Og tað er ikki at taka munnin ov fullan, tá sagt verður, at Steintór Rasmussen hevur sementerað sín status sum krimirithøvundur við nýggju bókini “Hevndin úr havsinsdýpi”. Hon er betur skrivað, meir spennandi og verri at sleppa. Um tað ikki var fyri arbeiði, hevði bókin verið etin í einum – tí mátti hon dríggjast í tríggjar dagar.
Hevndin úr havsins dýpi
Nýggja bókin er framhald av fyrru. Bindiklubburin er framvegis snúningsásin. Hesa ferð skulu tær hittast við Gjógvará. Veðrið er gott. Sama dag, sum kvinnurnar skulu avstað boðar útvarpið frá, at ein útróðrarbátur hevur funnið ein gummistivla frá eftirlýsta sjómanninum úr Suðurvági. Hendingin steðgar ikki bindiklubbanum. Tær skulu njóta eitt hugnaligt vikuskifti uttan mann og børn í friðarligu bygdini. Men friðurin er stokkutur. Sama kvøld beinir ein maður fyri sær í bygdini við at heingja seg og seta eld á húsini. Løgreglan kemur á staðið. Men ein av bindiklubbadamunum er horvin. Hvar er hon? Er hon gingin burtur? Tikin? Er samband millum hongda mannin og horvnu bindiklubbadamuna?
Imponeraður
Fyri at siga akkurát sum er, eg var skeptiskur, tá eg hoyrdi um bókina og bindiklubban fyrstu ferð. Hvussu gert tú plottið spennandi, uttan at soðið verður ov tunt? Ein bindiklubbur við einum drápsmanni. Come on, tað kann ikki verða gott. Eg tók grúiliga feil. Fyrsta bókin var framúrskarandi. Hon varð gloypt í einum. Tí var eg øgiliga spentur, tá Steintór sendi nýggja handritið. Kláraði hann at endurskapa spenningin? Rúnarbinda á sama hátt? Svarið er dundrandi ja.
“Hevndin úr havsinsdýpi” telist millum bestu krimisøgurnar í landinum. Jógvan Isaksen hevur leingi sitið á krimitrúnuni við Hannisi Martinssyni, men bindiklubbin hjá Steintóri Rasmussen tekur dystin upp. Sjálvandi kann bindiklubbur vera snúningsásin í eini krimi. Har eru frammanundan nógvar konfliktir og gamalt agg. Tað sóu vit í fyrstu bókini. Í nýggju bókini er tað so horvna vinkonan. Hvat skulu bindiklubbadamurnar gera? Løgreglan stendur á berum. Tíðin rennur undan. Okkurt má gerast. Sum við øðrum krimisøgum taka tær sakirnar í egnar hendur. Akkurát sum blaðmaðurin Hannis Martinsson. Eg skal viðganga, at tað kendist eitt sindur løgið at byrja við, tí eg havi næstan bara lisið krimisøgur um menn, men eg var positivt bilsin. Steintór Rasmussen dugir væl at fanga lesaran og leiða hann í gjøgnum nógvu og fløktu spurningarnar. Tað eru kortini onkrar hendingar, ið eru eitt sindur ov tilvildarligar, har rithøvundurin hoppar, har garðurin er lægstur.
Løgreglan hevur onga slóð at elta, meðan bindiklubbadamurnar koma skjótt á slóðina. Samanborið við krimisøgurnar hjá Jógvani Isaksen hevur høvuðspersónurin Hannis Martinsson tveir vinmenn at styðja seg: nasadjarvi Harald, ið ikki blúgvast við at fara við Hannisi á vandaferð, og gløggi Edmund West, ið er vællisin og kennir føroyska søgu sum sín egna buksulumma. Ein góð og spennandi kombinatión.
Steintór Rasmussen brúkar eitt sindur av tí sama. Ein av kvinnunum er journalist. Hon er tann forvitna og viljasterka, ið ikki vil bíða eftir løgregluni. Hon vil taka sakina í egnar hendur. Ein onnur er sjúkrasystir. Hon hevur yvirlit, tá á stendur. So er tað tann bangna, ið verður drigin við. Fyri at nevna nakrar.
Samansetingin er fín. Eingin ivi um tað. Í hesum førinum verður tað viðvhørt eitt sindur ov tilvildarligt. Har manglar kanska tann vælvitandi Edmund West. Persónurin, ið veit alt. Ikki tí, Steintór ger tað. Hann brúkar familjuna og konseptið: á bygd vita øll um alt. Men sum sagt, tað er kanska ov tilvildarligt.
Men hetta er eitt lítið kuriosum í krimisøguni, tí hon er næstan ómøgulig at sleppa. Kapitlarnir eru stuttir og lætt lesiligir. Steintór dugir væl at skifta í millum persónar, tíð og stað. Ein eginleiki, ið er torførur at megna. Men tað ger hann fyrimyndarliga. Har er einki at fýlast á. Tí vil eg avgjørt viðmæla øllum at lesa bókina “Hevndin úr havsinsdýpi”.
Hon er perfekt til summarið.
Tekstur: Hanus Samró
Rithøvundur: Steintór Rasmussen
Mál og sjangra: føroyskt, krimi
Útgivin: 2017, 305 síður


text:
Hugvísindi í heiminum í 2015
Humanities World Report 2015 er nýggj bók, sum er fyrsta av sínum slagi og gevur yvirlit yvir hugvísindi í øllum heiminum. Bókin er givin út í samsvari við Open Access politikkin, sum merkir ókeypis talgild atgongd.
Bókin er grundað á umfatandi gjøgnumgongd av bókmentum og samrøðum við 90 vísindafólk í meira enn 40 londum. Bókin er eitt stig á leiðini í royndini at meta um støðuna hjá hugvísindum í heiminum í dag. Evnini fevna um virðir í hugvísindunum, um avbjóðingina, ið alheimsgerðin hevur við sær, um talgildu møguleikarnar, um hvussu hugvísindini verða stuðlað og um samspæl millum hugvísindi og samfelag. Hóast eintáttaðu fatanina um, at hugvísindafólk sita fyri seg sjálvi, so vísir henda kanning, at tey í teirra arbeiði leggja stóran dent á samfelagsvirðini og at viðgera avbjóðingarnar í heiminum.
Bókin er skrivað av Poul Holm, professara á Trinity College í Dublin, Arne Jarrick, professara á Lærda Háskúlanum í Stokkhólmi og Dominic Scott, professara á Lærda Háskúlanum í Virginia í USA.
Av tí at bókin er givin út í Open Access, ber til at lesa hana beinleiðis á netinum. Bókin kann lesast ella takast niður her
Les um Open Access politikkin fyri vísindaligt arbeiði her


text:
Hóskvøldið 15. februar kl 20 bjóðar Sprotin saman við Reinsarínum til Orð og tónar.
3 bøkur, ið eru sera ymiskar, verða lagdar fram, umframt at tey vitjandi sleppa at njóta tónarnar frá Angeliku Nielsen á violin og Onnu Hüdepohl á harmoniku.
Oddfríður Marni Rasmussen man vera ein hin virknasti yrkjarin, vit hava. Yrkingasavnið OG er átjanda bók hansara, og tað gongur ikki ár, uttan at okkurt kemur frá yrkjaranum.
Vónbjørt Vang fer at práta við virkna yrkjaran.
Onnur bókin er Tá mamma verður ør. Hon snýr seg um at vera barn hjá einum foreldri við sinnis- og sálarsjúku. Í Føroyum er hetta fyrsta bókin av sínum slag.
Ætlað børnum í barnagarðsaldri og yngstu flokkunum í fólkaskúlanum er hon somuleiðis eitt amboð hjá vaksnum at tosa við børn um hetta evnið, sum hjá nógvum tykist at vera torført at práta um og seta orð á.
Tað er Laura Apol, ið hevur skrivað, og alt yvirskotið av søluni av bókini fer óskert til Sinnisbata.
Á Orðum og tónum fer sálarfrøðingurin Erling Fles at umrøða bókina og nema við tey evni, ið bókin viðger.
Triðja bókin Maðkur, mykja, trimpil, betong og madrassa eru fimm smávísindalig siðsøgubrot eftir Jóan Paula Joensen. Høvundurin sigur sjálvur, at søgubrotini eru at meta sum hjáveiða í virknu leitan hansara eftir heimildum í samband við aðra gransking. Men tíbetur er henda hjáveiða komin til lands, og vit lesa m.a. um viðurskifti, ið danski læknin Panum skrivaði um í 1847 - viðurskifti, ið ikki áttu at verið skrivað um sambært tátíðarinnar føroyingum og um nakað so sjáldsamt sum, hvar og undir hvørjum seingjarklæðum føroyingar hava sovið frá landnámi til nýggjari tíð.
Kári Sólstein fer at práta við Jóan Paula Joensen.
Orð og tónar á Reinsarínum hóskvøldið 15. februar kl. 20.
Um tú veitst okkurt, sum VP ikki veit - skriva so til vp@vp.fo


text:
Magnus Rasmussen spyr um tørvin á serlæknum
14. februar 2018
Magnus Rasmussen, løgtingsmaður fyri Sambandsflokkin, hevur í dag sett Sirið Stenberg, landsstýriskvinnu í heilsumálum, ein skrivligan fyrispurning um tørvin á serlæknum í føroyska heilsuverkiunum. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvørji serlæknaøki mangla serlæknar í dag?
2. Hvussu nógvir serlæknar er talan um?
3. Hvørjum serlæknaøkjum eru konsulentar á?
4 . Hvat verður gjørt fyri at manna serlæknastørvini?
5. Hvørji serlæknaøkir verður ikki mett, at ráðiligt er at bjóða í Føroyum í nærmastu framtíð?
Í viðmerkingunum til skrivliga fyrispurningin sigur Magnus Rasmussen, løgtingsmaður, at føroyska heilsuverkinum tørvar serlæknar - hetta hoyra vit mangan sagt, og soleiðis er tað eisini.
Í Menningarætlanini fyri sjúkrahúsverkið stendur: ..” at samanumtikið eigur tað føroyska sjúkrahúsverkið at stremba eftir, at so nógvar viðgerðir á so nógvum serlæknaøkjum sum gjørligt verða bjóðaðar í Føroyum. Tað eru tó nøkur sera høgt spesialiseraði økir, sum tað ikki verður mett ráðiligt at bjóða í Føroyum í næmastu framtíð.”
Vit eiga sjálvsagt at hava eitt dagført heilsuverk á sama støði, sum grannalond okkara hava, har sjúklinginum stendur í boði at fáa tær neyðugu viðgerðir og ráðgeving, soleiðis at lívsdygdin verður so góð sum á nakran hátt tilber.
At enda sigur Magnus Rasmussen, løgtingsmaður, í sínum viðmerkingum, at fatanin í Føroyum er stundum, at alt ov nógvir serlæknar mangla, og tí er neyðugt við konsulentum, sum eru í Føroyum styttri ella longri tíð. Hetta kann viðføra, at sjúklingarnir ikki kenna tann neyðuga tryggleikan, sum teir eiga at kenna.
Tá konsulentskipan verður brúkt, so viðførir tað av og á, at sjúklingarnir sleppa bert til serlæknan t.d. eina ferð um árið, og onkuntíð gongur longri tíð. Hetta er ikki nøktandi, og eingin ivi kann vera um, at betri hevði verið, at serlæknin var tøkur hjá sjúklingunum alt árið.
Sambandsflokkurin
RN
Aftur


text:
Skipan av virksemi
Til tess at byrgja fyri eldvanda, eldspjaðing ella spreinging, ella til tryggingar av fullgóðum rýmingar-, bjargingar- og sløkkingarmøguleikum, um eldur kemur í, ella um óhapp stendst av vandamiklum evnum, kann Arbeiðs- og brunaeftirlitið gera av, at neyðug tiltøk skulu setast í verk í sambandi við nýtslu og skipan av virksemi í ný- og verandi bygningum og mannaverkum annars har:
- serligur trygdarligur vandi kann verða orsakað av eldi, vandamiklum ella dálkandi evnum,
- fólk koma, ella
- stór virði eru hótt av oyðing.
Arbeiðs- og brunaeftirlitið kann eisini seta krøv um útvegan av sjálvvirkandi ávaringar- og sløkkiskipanum.
Arbeiðs- og brunaeftirlitið kann gera av, at tá tiltøk eru, skal vaktarhald vera, sum kommunan stendur fyri, og sum fyriskiparin skal gjalda fyri eftir taksti, sum kommuna ásetir. Tann, sum hevur vaktarhald, skal hava hóskandi samleikaprógv, og kann vera til staðar uttan rættarúrskurð.


text:
Jörg Haider
Jörg Haider (26. januar 1950 – 11. oktober 2008) var ein eysturríkskur politikari. Hann var kendur í Evropa sum andlitið hjá teim ekstremt høgravendu flokkunum. Kendi sera høgravendi politikkarin læt lív, tá hann fór út av vegnum nærhendis bústaði sínum í Eysturríki. Á valinum í september 2008 fekk flokkur hansara, Frælsisflokkurin, 10,7 prosent av atkvøðunum. Jörg gjørdi politiska karrieru í Eysturríkska Frælsisflokkinum, og í 1986 gjørdist hann leiðari í flokkinum. Undir hansara leiðslu flutti flokkurin seg út á uttasta høgra vong, og nógv fleiri umstríddar útsagnir gjørdu hann kendan í øllum Evropa. M.a. rósti hann Waffen SS, og heiðraði fyrrverandi limum í nazistiska úrvalsherðliðnum. Jörg Haider fór frá sum leiðari í Frælsisflokkinum í 2000, og í 2004 fór hann úr flokkinum, og stovnaði sín egna flokk, Samgonguna Fyri Framtíð Eysturríki. Jörg Haider var provinsguvernørur í Kärnten nú hann doyði. Sambært eysturríkskum miðlum koyrdi hann út av vegnum og bóltaði fleiri ferðir. Sambært VG var Jörg Haider einsamallur í bilinum, sum koyrdi út av vegnum í Klagenfurt í deilstatinum Kärnten. Jörg Haider gjørdist 58 ára gamal.


text:
Søkt verður eftir 3 sjúkrarøktarfrøðingum
Lýsing19-01-2018 - 22:12 - Jóanis Albert Nielsen
Søkt verður eftir 3 sjúkrarøktarfrøðingum til okkara nýggju rehabiliteringsdeild í Heimatænastuni í Vágum.
Á deildini eru 7 pláss, sum eru til rehabilitering, umlætting, tørvsmetan og ein pallivativ stova. Sjúkrarøktarfrøðingar, virkar við síni útbúgving, vitan og kunnleika á sínum fakliga øki. Starvsfólkini á deildini koma at hava tætt samstarv við terapeutarnir í Heimatænastuni.
Starvskarmar- og innihald
Aðalmálið hjá Heimatænastuni í Vágum er at skapa góð og virðilig kor fyri okkara eldru og at tryggja, at allir borgarar fáa heilsustimbran, fyribyrging, røkt, viðgerð og rehabilitering. Uppgávan er at gera eitt fakligt arbeiði, við tí endamáli at skapa, endurskapa ella varðveita tað meiningsfulla gerandislívið hjá borgaranum á øllum lívsins stigum. Tryggja at fakliga støðið er dygt og livir upp til ásetingarnar í lógini og normarnar á fakøkinum. Fyri at røkka hesum verður vænta av okkara starvsfólkum, at tey arbeiða heilsufremjandi og fyribyrgjandi, og at tey eru miðdepilin í teimum heilsutiltøkum, sum kunnu basa ella minka um váðafaktorar hjá borgaranum.
Førleikakrøv
• Prógv og autorisatión sum sjúkrarøktarfrøðingur.
• Skal vera málrættað/ur og skipað/ur í síni tilgongd til arbeiðið.
• Skal megna at geva sítt uppbyggjandi íkast til eina broytingartilgongd, sum Heimatænastan í løtuni er í.
• Skal duga og tíma at arbeiða í tvørfakligum rehabiliterandi toymi, har starvið krevur samstarv og ábyrgd.
• Skal hava vitan og áhuga í menning og megna at skapa eitt lærandi umhvørvi.
• Skal megna at seta seg inn í viðkomandi faklig krøv og standardir.
• Skal megna at seta seg inn í skipanir, ið verða brúktar á økinum.
• Skal megna at arbeiða evidensbaserað og at vera verkætlanarsinnað/ur.
• Skal vera empatiskur í sínum samstarvi við borgarar og avvarðandi.
Vit bjóða
• Eitt spennandi starv við stórum fakligum avbjóðingum í nýggjum umhvørvi og í nýggjum starvsfólkatoymi.
• Menning í skipaðum felagsskapi og fastlagdir fundir.
• Stóra ávirkan á menningina av rehabiliteringini í Heimatænastuni í Vágum.
• Skipaða undirvísing fyrstu vikuna fyri øllum stavsfólkunum á deildini.
Setanarviðurskifti
Størvini eru skipaði á rehabiliteringsdeildini og eru í skiftandi vaktum. Tilkalling kann koma fyri til uppgávur á øðrum deildum á Sýnini. Løn og setanartreytir eru sambært sáttmála millum KAF / Fíggjarmálaráðið og Felagið Føroyskir Sjúkrarøktarfrøðingar.
Upplýsingar um størvini
Meira fæst at vita um størvini við at ringja til leiðaran á tlf. 793201.
Umsóknir
Umsóknir við prógvum, c.v. og øðrum viðkomandi skjølum skulu sendast til:
Heimatænastuna í Vágum
Kálvalíðvegur 2
FO-370 Miðvágur
ella til teldupostadressuna htv@htv.fo
Umsóknin skal vera Heimatænastuni í hendi í seinasta lagi hin 2. februar 2018 kl. 12.00.
Heimatænastan tilskilar sær rættin til ikki at seta nakran av umsøkjarunum og um neyðugt, at lýsa størvini leys av nýggjum.


text:
Ert tú nakrantíð vónbrotin? Tú ætlaði nakað ávíst, men tá ið avtornaði, gjørdist veruleikin ein heilt annar. Tú vart skuffað ella skuffaður av einum øðrum menniskja. Fá komu í føðingardag, hóast tú vónaði fleiri.
Tag: Vrakan
Kennir tú støðuna spentur at fara til arbeiðis, men vegna órudd ber ikki til at koma í gongd? Ella vilja halda ein góðan føðingardag, men vegna ein keðiligan gest miseydnaðist tað heila?
Fleiri menniskju seta spurnartekin við, um Gud man vera til. “Gud kann ikki vera til, tí at eg síggi hann ikki, eg hoyri hann ikki, eg haldi hann vera órættvísan, óndan og dømandi, eg fari ígjøgnum so nógvar trongdir…”


text:
MáF fingið nýggjan lim
MáF fegnast um at hava fingið nýggjan lim í meginfelagið. Tað er Bygdarfelagið Eydnan á Oyrarbakka, sum hevur teknað seg sum lim í MáF. Við hesum limaskapi hevur MáF seks limafeløg í meginfelagnum. Frammanundan eru hesi limafeløgini:
1) Havnar Sjónleikarfelag
2) Klaksvíkar Sjónleikarfelag
3) Sjónleikarfelagið Glotti
4) Ungmannafelagið Royndin
5) Dramaverkstaðið
Vit vilja við hesum ynskja Bygdarfelagnum Eydnan hjartaliga vælkomnan í Meginfelag áhugaleikara Føroya og gleða okkum til, hvat tit fara at bjóða innan áhugaleik í framtíðini.


text:
Ingi Samuelsen
22.01.2018 - 07:24
Tíðindi > Uttanlands > Politikkur
Tað er ikki serliga stór undirtøka fyri fundinum í morgin, sum føroyski fólkatingslimurin, Magni Arge skipar fyri á Christiansborg í morgin við luttøku av katalanska frælsisleiðaranum, Carles Puigdemont.
Fleiri av flokkunum hava frammanundan boðað frá, at teir ikki vilja luttaka. Grundgevingin er, at teir ikki vilja ”løggilda Puigdemont sum ein valdsfaktorur”, skrivar Ritzau tíðindastovan.
- Men tað er ikki uppgávan hjá danska fólkatinginum at løggilda (legitimera, red.) hann sum valdsfaktor í sponskum samanhangi. Tað hava katalanar longu sjálvir gjørt. Tí skilji eg ikki grundgevingarnar, sigur Magni Arge við Ritzau.
Puidgemont kemur í morgun til Danmarkarkar, bjóðaður av Keypmannahavnar Universiteti, og í morgin vitjar hann eftir ætlan á Christiansborg.
Les eisini: Puigdemont á veg til Danmarkar – kann verða handtikin
Limirnir í uttanríkispolitisku nevndini, uttanlandsnevndini, Evropanevndini, Grønlandsnevndini og Føroyanevndini eru bjóðaðir við til fundin í Fólkatinginum, sum Magni Arge skipar fyri.
Men undirtøkan er ikki stór. Bæði Sosialdemokratarnir, Vinstri, Liberal Alliance og Konservativu hava sagt, at tey ikki fara at møta.
Michael Aastrup Jensen, framsøgumaður hjá Vinstra í uttanríkismálum, mælir fólkatingslimum frá at vera við.
- Um eg luttók, so blandaði eg meg í sponsk viðurskifti. Eg haldi ikki, at Fólkatingið skal gera tað, sigur hann við Ritzau.
Líknandi boð eru komin frá Sosialdemokratunum, sum ikki vilja luttaka, tí spanska stjórnin ikki er umboðað.
Hetta kallar Magni Arge, sambært Ritzau, fyri tvætl.
- Tað er ikki á hvørjum degi, at Puidgemont er her á leið. Og tá hann kemur framvið, so haldi eg eisini, at vit skulu lurta eftir honum. Sponsku sjónarmiðini kunnu vit hoyra hvønn dag, tí Spania hevur eina sendistovu í Keypmannahavn, sigur Magni Arge.
Puigdemont hevur búð í útlegd í Belgia síðan oktober. Sponsku myndugleikarnir hava sent út handtøkuboð móti honum fyri hansara leiklut í fólkaatkvøðuni 1. oktober um fullveldi í Katalonia.
Handtøkuboðini eru bert galdandi fyri Spania. Eitt stutt skifti vóru altjóða handtøkuboð send út, men tey vórðu seinni tikin aftur, skrivar Ritzau.


text:
Langa fríggjadag klokkan tíggju (hálvgum tólv, red.) og tveir og ein hálvan tíma fram fer Sjónvarpið at sparka reyv, fyri at verða í einum ungdommiligum orðalagi. Tá vísir almannamiðilin Seinasta freisting Krists (Martin Scorsese 1988). Í Kringvarpsskránni verður filmurin lýstur soleiðis:
Amerikanskt drama frá 1988. Jesus, timburmaðurin úr Nasaret, er plágaður av skuldarkenslu, samkenslu við menniskjum og Guds ákallan, og hann roynir at fáa greiðu á, hvat Gud í grundini ætlar við honum. Tá hann er um at verða liðugur við at greiða sína uppgávu, upplivir hann eina seinastu freisting: longsul eftir púra vanligum familjulívi við konu og børnum. Jesus er Willem Dafoe, Judas er Harvey Keitel, Jomfrú Maria er Verna Bloom og Maria Magdalena er Barbara Hershey. Leikstjórn: Martin Scorsese.
Í mínum ungu døgum var eg formaður í Filmsfelagnum. Ein dagin í 1989 ringir okkara góði stuðul, Pauli Olsen, sáli, úr Leikhús Bio. "Her stendur ein filmur, sum Filmseftirlitið hevur bannað. Hava tit hug at vísa hann, innan hann fer aftur til Danmarkar við Skipafelagnum í næstu viku?"
"Jú", svaraði eg uppá standandi fót. "Martin Scorsese er fremsti leikstjóri, filmurin hevur skapt kjak úti í heimi og vit vilja eisini sleppa at síggja hann í Føroyum. Jú, sleppa vit inn, so vísa vit hann sunnudagin klokkan fýra!"
Og so varð. Filmurin varð vístur limum felagsins í Leikhús Bio næsta sunnudag klokkan fýra. Tá tey ógudiligu komu út úr myrkursins sali og gingu tigandi oman eftir gomlu trappuni móti Vertshúsinum, stóðu tvær konur og bóðu fyri okkum. Eitt sterkt minni. Biðjandi kvinnur á devulsins trappu.
Men trúgvið mær. Tað bleiv enn betur. Dagin eftir fingu vit bræv frá Filmseftirlitinum, har sagt varð, at Eftirlitið fylgdi okkum, nú vit fyrst høvdu víst The Last Temptation of Christ, og í komandi vetrarskránni høvdu lýst við Life of Brian (1979) hjá Monty Python.
"Heldur hetta virksemið fram, fer Filmseftirlitið at taka tykkara virksemi upp av nýggjum", varð sagt í embætisbrævinum til formannin í 1989.
Og nú er alt bara minnir
Góðar páskir!


text:
Eg fái ilt í mítt innara útvarp at lesa orsøkina til at Hans Andor, tekniski leiðarin í fleiri ár, hevur sagt upp. Ilt í mítt innara útvarp, sum byrjaði í 70’unum í ljósabláu húsunum á Bryggjubakka, har sum Búgvi enn skrivar tíðarvilst ókvæmisorð um Niels Juel og strontium. Eftir øllum at døma er leiðslan, síðan lagt varð saman í óðum verkum, eins tíðarvilst og hugsjónarleys, skal eg taka orðini hjá fráfarandi tøknileiðaranum fyri fult, og hví skal eg ikki tað. Sum lurtari, gjaldari og av og á viðmerkjari og medarbeiðari, havi eg havt akkurát somu fatan, sum Hans Andor ber fram á Vágaportalinum í dag:
Undan 2004 var Útvarpið ein stovnur sum norðurlendskir stovnar, millum annað Danmarks Radio, komu at vitja fyri at síggja, hvussu framkomin stovnurin var, men síðani tá er stovnurin endaður í 3. deild, eftir at hava verið í superdeildini, og tað havi eg ongan hug at standa modell til meira, sigur Hans Andor Johannesen við Vágaportalin. - Stovnurin hevur ov lítið av pengum, tólini verða niðurslitin og eingin menning er, og hetta hevur verið so seinastu 2 árini, sigur hann. Hans Andor Johannesen vísur millum annað eisini á, at viðvíkjandi HD, sum flestu lond eru farin yvir til, so er føroyska sjónvarpið eitt ella tvey sjóvarføll aftanfyri á hesum økinum.
Hvussu kann okkara elskaða Útvarp, ið varð rikið mest sum einmansfyritøka í ein mansaldur fyri V4pengar, verða so illa fyri eftir so stuttari tíð við so stórum lógarverki, so nógvum fólki og so nógvum pengum?
- Eg fái næstan huga at bróta inn og gera tað betri, segði ein útvarpsvinmaður í morgun. Og eg eri so púra samdur. Um ikki innbrot og sjálvtekt, so er tíðin í hvussu er komin hartil, at Útvarpið og viðfáningurin Sjónvarpið eiga at missa einkarrættin til almannavarp og at krevja inn kringvarpsgjald í Føroyum. Tað góða, sum einstaklingar síggjast og hoyrast gera, ger ongan mun, tá framdriftin er hildin uppat, nú greitt er, at motorurin er steðgaður.


text:
U17 dreingjalandsliðið úttikið
Venjararnir Rajko Petrovic og Hans Simonsen hava úttikið U 17 landsliðið, sum skal verða við í Evropeiskari kapping í Ikast í Danmark í døgunum 15. til 20. Oktober. Liðið fer av landinum sunnudagin við Atlantic Airways.
Hini londini í kappingini eru Danmark, Norra, Ongland, Svøríki, Finland, og Ísland.
Leikararnir eru:
Ari í Haraldstovu Petersen, SÍ
Ragnar Weihe, SÍ
Hjørtur Joensen. SÍ
Jón Weihe Simonsen, SÍ
Oddur í Haraldstovu Petersen, SÍ
Dávið Hentze, Mjølnir
Áslakur Holm, ÍF
Hákun Weihe Heinason, Fleyr
Jónfinnur Jógvansson Hansen, Fleyr
Niklas Samuelsen, Fleyr
Julian Vest Niclasen, SÍ
Venjari: Rajko Petrovic
Hjálparvenjari: Hans Simonsen
Liðleiðari: Jónley Poulsen
Mynd: Dávið Hentze og Julian Vest Niclasen, sum vóru kosnir bestu leikararnir í FM-finalunum hjá D16 seinasta ár, eru við U-17 landsliðnum.


text:
Ein B68´ari á U17-landsliðinum
- Hetta verður ein øgiliga stór avbjóðing. Vit skulu spæla ímóti Kýpros, Írlandi og Slovakia, og tey hava øll rættuliga sterk ungdómslandslið. Men vit trúgva veruliga uppá møguleikan, og vit fara sjálvandi eftir honum, sigur Áki Johansen, landsliðsvenjari, við heimasíðuna hjá Fótbóltssambandi Føroya.
Í døgunum 11. til 21. mars fer føroyska U17-landsliðið við dreingjum at taka lut í Úrvalskapping (Elite Round) í Larnaca á Kýpros. Úrvalskappingin er kapping fyri lond, sum hava spælt seg víðari úr innleiðandi umfarinum í EM-undankappingini.
Føroyski hópurin hevur fyrireikað seg væl, og nú góðar tvær vikur undan fráferð, hava venjararnir, Áki Johansen og Pól F. Joensen sett navn á teir 18 spælararnar, ið eru úttiknir til kappingina á Kýpros.
Málverjar
Bárður á Reynatrøð, Víkingur
Bjarti Vitalis Mørk, HB
Verjuleikarar
Sjúrður Pauli Nielsen, NSÍ
Gundur Ellingsgaard Petersen, Valur (ICE)
Fróði Pætursson Rasmussen, B36
Jógvan Petersen, HB
Dann Fróðason, 07 Vestur
Andrias Edmundsson, B68Sveinur Lava Olsen, HB
Miðvallarar
Asbjørn Heðinsson, 07 Vestur
Magnus Holm Jacobsen, B36
Hanus Sørensen, FC Midtjylland (DEN)
Sølvi Sigvardsen, NSÍ
Stefan Radosavljevic, TB
Lukas Grenaa Giessing, FC Midtjylland (DEN)
Símun Sólheim, HB
Framherjar
Tórur Jacobsen, KÍ
Steffan A. Løkin, NSÍ
Skráin
15. mars: Føroyar - Írland
17. mars: Føroyar - Kýpros
20. mars: Føroyar - Slovakia


text:
Jákup Mørk 15.01.2014 (18:59)
Heiðursgávan latin Árna Dahl
Árni hevur í nógv ár virkað ótroyttiliga fyri føroyskum máli og føroyskum bókmentum. Hann hevur verið lærari í fólkaskúlanum, Læraraskúlanum og á Setrinum, og sum ritstjóri, týðari og útgevari hevur hann staðið fyri hópin av føroyskum útgávum, sum hava stuðlað upp undir føroyskt mál og mentan.
Síggj fleiri myndir frá handanini við at trýsta HER
Síðani 1978 hevur hann saman við konuni, Mariannu Debes Dahl givið út hópin av føroyskum bókum.
Heiðursgáva landsins er áljóðandi 75.000 krónur.
Meira seinni...
Les eisini:
Tróndur fekk mentunarvirðislønina
Trygvi Danielsen ársins unga listafólk
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Suðuroyartunnilin kostar tríggjar milliardir
Trygdin er størsta avbjóðingin í Suðuroyartunlinum.
Tað sigur Landsverk, sum mælir til, at Suðuroyartunnilin kemur upp í Skúgvoynni, so skúvoyingar fáa eisini tunnil.
Landsverk gjørdi í februar eitt upprit um Suðuroyartunnil við nøkrum hugskotum um trygdina.
Landsverk mælir tó til at lata serfrøðingar gera eina trygdarkanning.
Nýggjur Smyril ella tunnil
Um nøkur ár skulu politikararnir taka støðu til antin at byggja nýggjan Smyril ella gera tunnil til Suðuroynna.
Og Suðuroyartunnilin er ikki longri burturi enn at hann er komin í eitt uppskot um eykajáttanarlóg, sum løgtingið skal viðgera í dag.
Í viðmerkingunum um uppskotið stendur, at eftir ætlan verður farið undir Suðuroyartunnilin, tá Sandoyartunnilin er liðugur. Hann skal sambært verandi tíðarætlan vera liðugur í 2023 og verður góðar 26 kilometrar langur.
3,1 mia. kr.
Landsverk nevnir árið 2030 í sínum uppriti um Suðuroyartunnil, tí tá skal nýggjur Smyril byggjast. Tunnilin er mettur at kosta 3,1 milliard.
Harafturat koma tunlar í Suðuroynni, úr Sandvík til Hvalba og dagførdur Hvalbiartunnil og vegir í Sandoynni og Suðuroynni fyri 440 mió. kr.
Landsstýrismaðurin í samferðslumálum mælir til at brúka hálva millión av játtanina til vegagerð í ár til forkanningar í sambandi við Suðuroyartunnilin.
Sí eisini